title: Pukkila (yritys)

text: Suomen 1990-luvun alun lamaan saakka Pukkila työllisti jopa 350 henkeä, mutta sittemmin henkilöstömäärä on ollut runsas sata. Vuonna 1991 Turun kaakelitehdas yhtiöitettiin uudelleen Oy Pukkila Ab:ksi. Partek ja ruotsalainen pääomasijoitusyhtiö Proventus perustivat United Tiles Ab:n, johon Pukkilan ohella liitettiin italialainen Ricchetti sekä ruotsalaiset Klingenberg ja Höganäs. Vuonna 1995 keramiikkatoiminta myytiin italialaiselle Cisa-Cerdisalle, joka muodosti siitä Ricchetti Groupin ja listasi sen seuraavana vuonna Milanon pörssiin. Vuonna 2015 Pukkila ilmoitti sulkevansa Turun tehtaan ja irtisanovansa yrityksen 105 työntekijästä 65. Turun tehtaan tuotanto siirretään Ricchetti Groupin Portugalin tehtaaseen. Suomeen jää laattojen markkinointi ja myynti sekä suunnittelu-, kehitys- ja laaduntestaustyö.


title: Mikko Jalavisto

text: Mikko Elias Jalavisto (s. 1937 Oulu) on suomalainen taidemaalari.


title: Mikko Jalavisto

text: Jalavisto opiskeli Vapaassa Taidekoulussa 1959 ja Suomen Taideakatemian koulussa 1959-1964, muun muassa Sam Vannin oppilaana. Ensimmäisen yksityisnäyttelynsä Jalavisto piti vuonna 1967. Jalavisto maalaa valokuvamaisia puolittain abstrakteja maalauksia, joissa hän kritisoi maisema- ja rakennuskonstruktioiden muodostamaa urbaanin ympäristön kylmyyttä. Hän on saanut maalauksiinsa vaikutteita amerikkalaisesta poptaiteesta, mutta alkoi vuonna 1966 valokuvata erilaisia näkymiä maalaustensa tarpeisiin. Osa hänen teoksistaan lähestyykin fotorealismia tai valokuvajulisteita ja useissa maalauksissa on muitakin valokuviin viittaavia seikkoja, kuten jopa filmin siirtorullien aukot.


title: Juurtoseitikki

text: Juurtoseitikki ("Cortinarius argutus") on seitikkien sukuun kuuluva laji.


title: Juurtoseitikki

text:
Lakki on aluksi puolpallomainen ja vanhemmiten laakeneva. Lakin väri on aluksi lähes valkoinen ja myöhemmin kellanruskea. Heltat ovat aluksi kokonaan vaaleita ja
myöhemmin pääosin ruskeita, reunasta vaaleita.


title: Juurtoseitikki

text: Juurtosientä esiintyy eniten lehdoissa ja sen tapaisissa metsissä sekä lähellä ihmisasutusta sijaitsevissa metsissä.


Jääkiekon alle 18-vuotiaiden maailmanmestaruuskilpailut 2002 pelattiin Slovakiassa huhtikuussa 2002. Maailmanmestaruuden voitti Yhdysvallat.


title: Melankolian riemut

text: Melankolian riemut on kolmas Anna Puun esikoisalbumilta Anna Puu julkaistu single. Se julkaistiin syyskuussa 2009.


title: Vaasaporin kreivikunta

text: Vaasaporin kreivikunta (ruots. "grevskapet Vasaborg") oli kuningas Kustaa II Aadolfin aviottomalle pojalle Gustaf Gustafssonille vuonna 1646 myönnetty läänitys. Läänitys käsitti Laitilan ja Uudenkirkon pitäjät. Siihen kuului 704 maatilaa keskuksenaan Kaukolan kartano. Läänitys peruutettiin vuonna 1680.


title: Vaasaporin kreivikunta

text: Mauno Jokipii: "Suomen kreivi- ja vapaaherrakunnat", 2 nidettä, Suomen historiallinen seura 1956–1960, Historiallisia tutkimuksia 48.1


title: Wilhelm Noschis

text: Wilhelm Noschis (1866 – 1937) oli suomalainen Helsingissä 1900-luvun alussa vaikuttanut ravintoloitsija.


title: Wilhelm Noschis

text: Noschis aloitti uransa tarjoilijana ravintoloitsija Louis Kleinehin perustaman yrityksen palveluksessa. Sittemmin hän toimi Hotelli Seurahuoneen johtajana 1899–1913. Vuonna 1914 Hotelli Seurahuone siirtyi nykyisestä Helsingin kaupungintalosta uusiin tiloihin vakuutusyhtiö Kalevan taloon Kaivokadun ja Heikinkadun kulmaan. Samoihin aikoihin Wilhelm Noschis siirsi Seurahuoneen osakkeet vaimonsa ruotsalaisen Anna Noschiksen nimiin. Heidän poikansa Wilhelm Noschis nuorempi (s. 1919) oli Helsingin Seurahuoneen toimitusjohtajana 1944–1971. Wilhelm Noschis vanhempi oli mukana perustamassa myös vuonna 1935 toimintansa aloittanutta "Suomen Hotelli- ja ravintolakoulua" (nykyisin Ravintolakoulu Perho).


title: Wilhelm Noschis

text: Noschis rakennutti 1915–1916 Kauniaisiin "Villa Lee"-nimisen jugend-huvilan jossa hän asui perheineen vuoteen 1927 saakka. Huvila tunnetaan nykyisin nimellä Villa Junghans ja se toimii yhdistystalona.


title: Moulinsartin linna

text: Moulinsartin linna () on Hergén Tintti-sarjakuvissa esiintyvä kuvitteellinen belgialainen linna.


title: Moulinsartin linna

text: Linna kuului aikoinaan kapteeni Haddockin esi-isälle, kavaljeeri Francois de Hadoquelle. Se esiintyy ensimmäisen kerran tarinassa "Yksisarvisen salaisuus", jossa sen omistavat Lintusen veljekset. Lintusten jouduttua vankilaan linna määrätään pakkohuutokaupattavaksi, ja kapteeni Haddock ostaa sen tarinassa "Rakham Punaisen aarre" rahoilla, jotka professori Tuhatkauno sai myytyään uuden sukellusveneensä patentin. Yllätyksekseen Haddock ja Tintti löytävät kavaljeeri de Hadoquen kätkemän aarteen linnasta. Haddock ja Tuhatkauno muuttavat pysyvästi asumaan linnaan ja Tuhatkauno perustaa itselleen laboratorion linnan puutarhaan. Myös Tintti ja Milou viettävät Moulinsartissa paljon aikaa. Aiemmin Lintusen veljeksiä palvellut Moulinsartin hovimestari Nestor siirtyy Haddockin palvelukseen.


title: Moulinsartin linna

text: Linnan nimi tulee belgialaisesta Sart-Moulinin kaupungista. Esikuvana linnan ulkonäölle puolestaan toimi Chevernyn linna Loiren seudulla Ranskassa. Moulinsart on tarkka kopio Chevernystä, siitä on vain poistettu kaksi siipeä.


title: Antti Penjami Mäkikylä

text: A. P. Mäkikylä (Antti Penjami Mäkikylä) (18. kesäkuuta 1873 Ylöjärvi – 8. huhtikuuta 1918 Ylöjärvi) oli ylöjärveläinen agronomi, jonka traagisen murhan motiivit ja tekijät ovat askarruttaneet ylöjärveläisiä vuodesta 1918 asti.


title: Antti Penjami Mäkikylä

text: Antti Penjami Mäkikylä syntyi 1873 Ylöjärvellä Mäkkylän kartanon nuorimpana poikana. Hänet kastettiin Anders Benjamin Mäkkyläksi, mutta myöhemmin hän suomensi nimensä. Mäkikylä opiskeli agronomiksi ja toimi virkatalojen tarkastajana.


title: Antti Penjami Mäkikylä

text: Mäkikylä oli mukana monissa hankkeissa: Hän oli keskeinen hahmo raittiusseurassa, kunnanvaltuustossa, Suomalaisuuden liitossa ja työväenyhdistyksessä. Hän osallistui Ylöjärven Säästöpankin perustamiseen, osti kiinteistön Ylöjärven ensimmäiselle Osuusliike Voimalle ja käynnisti Ylöjärven Raittiusyhdistyksen rakennushankkeen Saurion seurantalon rakentamiseksi. Mäkikylä oli myös ensimmäinen ylöjärveläinen työnantaja, joka ryhtyi soveltamaan palkollisilleen kahdeksan tunnin työaikaa.


title: Antti Penjami Mäkikylä

text: Asuinpaikaksi perheelleen Mäkikylä rakennutti Ahveniston tilan pienen metsäjärven rannalle. Arkkitehti Paavo Uotila suunnitteli jugendtyylisen rakennuksen, joka valmistui 1906. Rakennusta laajennettiin 1914 arkkitehti Wivi Lönnin suunnittelemalla keittiö-kirjasto-osalla. Päärakennuksen sisustuksen, ornamenttien ja kalusteiden suunnittelussa oli tärkeä rooli professori, taidemaalari Gabriel Engbergillä. Sisustus on osin suvun hallussa, pirtin iso pöytä on alkuperäinen. Antti Mäkikylän kuoltua Ahvenistossa oli maksullisia kesävieraita, joukossa oli myös joitain taiteilijoita. Kaunis kansallisromanttinen kiviaitoineen ja kivipengerryksineen on yhä jäljellä Ylöjärven Pikku-Ahveniston rannalla. Varsinaiset maatalousrakennukset on purettu.


title: Antti Penjami Mäkikylä

text: Vuonna 1918 punaisten vetäydyttyä Ylöjärveltä Mäkikylä haettiin valkoisten paikalliseen sotaoikeuteen, mutta vapautettiin kuulustelujen jälkeen syyttömänä. Huhtikuun 7. päivänä kaksi sotilaspukuista miestä haki hänet uudelleen sotaoikeuden istuntoon seuraintalolle ja seuraavana päivänä saattomies lähti kuljettamaan Mäkikylää lisäkuulusteluihin Tampereelle. Samana päivänä 44-vuotias Mäkikylä löydettiin ammuttuna Tohlopin lammen rantametsästä.


title: Antti Penjami Mäkikylä

text: Hänen vaimonsa ja kolme lastaan, joista pienin oli vasta 2-vuotias, jäivät asumaan Ahveniston tilalle.


title: Timo Jalkanen

text: Timo Jussi Jalkanen (s. 1936) on suomalainen diplomaatti, koulutukseltaan juristi. Hän toimi Suomen suurlähettiläänä Teheranissa ja Islamabadissa 1983–1987, Manilassa 1987–1990 ja Dublinissa 1996–2001. Lisäksi hän oli ulkoministeriön palveluksessa toimistopäällikkönä 1978–1983, protokollaosaston apulaisosastopäällikkönä 1990–1995 ja osastopäällikkönä vuodesta 1995.


title: Jussi Pohjakallio

text: Jussi Pohjakallio (11. joulukuuta 1930 Helsinki – 12. maaliskuuta 1990 Helsinki) oli suomalainen valokuvaaja ja valokuvalaboratorioyrittäjä.


title: Jussi Pohjakallio

text: Voimistelunopettajaksi kouluttautunut Jussi Pohjakallio pääsi 1950-luvun puolivälissä Yhtyneisiin Kuvalehtiin lehtikuvaajaksi ja erikoistui urheilukuvaukseen. Lehtikuvauksesta Pohjakallio siirtyi mainosvalokuvauksen pariin, kunnes valokuvausuransa kolmannessa vaiheessa erikoistui värivalokuvien ammattitason kehitys- ja vedostuspalveluihin Sonck & Pohjakallio Ky:ssä ja Värilaboratorio Jussi Pohjakallio Oy:ssä. Pohjakallio myi studionsa vuonna 1986 kuultuaan sairastavansa leukemiaa.


title: Alppihiihdon maailmancup 2013–2014

text: Alppihiihdon maailmancup 2013–2014 oli historian 48. alppihiihdon maailmancup -kausi. Kausi alkoi Itävallan Söldenissä 26. lokakuuta 2013 ja päättyi Sveitsin Lenzerheidessa 16. maaliskuuta 2014. Miehillä oli 34 osakilpailua ja naisilla 32 osakilpailua 19 eri paikassa. Kauden aikana oli tarkoitus laskea yksi pujottelun kaupunkikilpailu, Münchenissä, mutta se peruttiin. Lisäksi kalenterissa oli Innsbruckissa ja Lenzerheidessa järjestetyt joukkuekilpailut.


title: Arkadi Appolonov

text: Arkadi Nikolajevitš Appolonov alk. Bogoljubov (ven. Аркадий Николаевич Аполлонов), (18. maaliskuuta 1907 Balashov Saratovin alue Venäjä – 3. elokuuta 1978 Moskova, Neuvostoliitto) oli neuvostoliittolainen kenraalieversti, NKVD-joukkojen komentaja ja urheilujohtaja.


title: Arkadi Appolonov

text: Arkadi Appolonov työskenteli lukiosta päästyään rautatietyömiehenä vuosina 1921-1923. Sen jälkeen hän siirtyi puna-armeijaan, jossa hän kävi jalkaväkikoulutuksen kotiseudullaan Saratovissa. Vuodesta 1927 Appolonovin ura alkoi pahamaineisen sisäasiain kansankomissariaatin palveluksessa. Hänet lähetettiin vuonna 1927 OGPU:n rajavartiojoukkoihin. Neuvostoliiton kommunistiseen puolueeseen Appolonov liittyi vuonna 1931. Seuraavana vuonna eli 1932 vuoteen 1935 hän toimi komentajana ja kouluttajana Gomelissa. Sen jälkeen hän siirtyi NKVD:n koulutusyksikköön Saratoviin. Vuonna 1939 Appolov valmistui Frunzen sotilasakatemiasta.


title: Arkadi Appolonov

text: Keväällä 1939 Appolonov nimitettiin NKVD:n rajajoukkojen apulaispäälliköksi. Tässä tehtävässä hän toimi aina Isänmaallisen sodan syttymiseen asti eli heinäkuuhun 1941. Hän sai nimityksen kenraalikuntaan kesällä 1940, kun hänet ylennettiin kenraalimajuriksi. Sen jälkeen hänestä tuli rajavartiojoukkojen päällikkö. Maaliskuusta 1941 aina huhtikuuhun 1946 hän toimi Sisäasiainhallinnon kansankomissariaatin joukkojen päällikkönä. Tänä aikana hänet ylennettiin joulukuussa 1942 kenraaliluutnantiksi ja lokakuussa 1943 kenraalieverstiksi. Tähän aikaan sijoittuvat pahamaineiset Neuvostoliiton valtapiirissä olevien kansojen karkotukset. Appolonov oli niissä osallisena. Vuonna 1944 hän oli mukana m.m. tšetšeenien ja inguušien karkotuksessa Keski-Aasiaan. Stalin piti näitä kansoja saksalaisten kanssa sodan yhteistyössä olleina. Sen jälkeen hän keväällä 1945 johti saksalaisväestön karkottamista puna-armeijan valtaamasta Itä-Preussista. Lisäksi hän osallistui Baltiassa ja Länsi-Ukrainassa tapahtuneisiin väestönkarkotuksiin. Huhtikuusta 1946 huhtikuuhun 1948 Appolonov toimi Neuvostoliiton sisäasiainhallinnon varaministerinä.


title: Arkadi Appolonov

text: Vaikka Arkadi Appolonovilla ei ollut merkittävää urheilutaustaa, hänet nimitettiin Yleisliittolaisen Liikuntakulttuurin- ja urheilukomitean puheenjohtajaksi huhtikuussa 1948. Tässä tehtävässä hän toimi elokuuhun 1951. Sitä ennen hän oli urheilun puolella toiminut ainoastaan sisäasiainkomissariaatin urheiluseuran Moskovan Dynamon puheenjohtajana kesäkuusta 1946 huhtikuuhun 1948. Syynä Appolonovin poikkeukselliseen urheilujohtajanimitykseen oli maassa koventunut asenne urheiluyhteistyöhön kapitalististen länsivaltojen kanssa. Edeltäjä Nikolai Romanov oli kannattanut kansainvälisen yhteistyön laajentamista ja panostamista huippu-urheiluun. Appolonovin kannattama urheilusuuntaus tarkoitti joukkourheiluun panostamista ja tiukempaa kuria kansainvälisessä yhteistyössä mukana oleville neuvostoliittolaisille huippu-urheilijoille.


title: Arkadi Appolonov

text: Joulukuussa 1950 Appolonov nimitettiin valtion turvallisuusjoukkojen varaministeriksi. Vuosina 1951-1952 hän opiskeli vielä esikuntatyöskentelyä sotilasakatemiassa, mutta kurssin jälkeen joulukuussa 1952 hän ei palannut enää aktiivipalvelukseen. Appolonovin syrjäyttäminen liittyi Stalinin maaliskuussa 1953 tapahtuneen kuoleman jälkeen käytyyn valtataisteluun, jossa sisäasiain komissaari Lavrenti Berija syrjäytettiin. Appolonovin katsottiin kuuluneen Berijan lähipiiriin.


title: Arkadi Appolonov

text: Kenraalieversti Arkadi Appolonov kuoli 3. elokuuta 1978 Moskovassa.


title: Lyijysorsa

text: Lyijysorsa ("Chenonetta jubata") on Australiassa elävä sorsalintu, joka on nykyisin sukunsa ainoa elossa oleva laji.


title: Lyijysorsa

text: Lyijysorsa kasvaa 44-56 cm pitkäksi ja painaa 552-984 grammaa. Koiraan selkä, vatsa ja pyrstö ovat mustat, kyljet lyijynharmaat. Pää on ruskea, ja niskassa on irokeesinkaltainen harja, jonka lintu voi pörhistää soitimella ollessaan. Naaraan pää on vaaleampi ja vartalon värierot pienemmät.


title: Lyijysorsa

text: Lyijysorsan varsinainen levinneisyysalue on Australiassa. Harhailijoita tavataan myös Uudessa Seelannissa ja Papua Uusi-Guineassa.


title: Adjungoitu matriisi

text: Adjungoitu matriisi voi tarkoittaa seuraavia:


title: 4-hydroksikumariini

text: 4-Hydroksikumariinit ovat kumariinista johdettuja K-vitamiinin antagonisti antikoagulantteja. Ne on johdettu kumariinista (kromen-2-oni) lisäämällä hydroksiryhmä 4-kohtaan, mistä nimi "4-hydroksikumariini" (eli "4-hydroksikromen-2-oni"), ja sitten lisäämällä aromaattinen komponentti 3-kohtaan, joka komponentti tarvitaan antikoagulanttiaktiviteettiin.


title: 4-hydroksikumariini

text: 4-Hydroksikumariinien toiminta perustuu niiden kykyyn keskeyttää sykli, jossa K-vitamiini muuttuu K-vitamiini-epoksidiksi ja takaisin K-vitamiiniksi estämällä VRORC1-proteiinin ("K-vitamiini epoksidi reduktaasi proteiini") toiminnan. Tällöin K-vitamiinin tasot veressä laskevat ja hyytymistekijöiden synteesi häiriintyy kunnes veri ei enää hyydy.


title: Etiopianhansu

text: Etiopianhansu ("Cyanochen cyanoptera") on harvinainen sorsalintu, joka on sukunsa ainoa laji.


title: Etiopianhansu

text: Etiopianhansu kasvaa 60–75 cm pitkäksi. Sen ruskeankirjava höyhenpeite maastoutuu linnun maassa ollessa hyvin, mutta lennossa näkyvät taivaansiniset siipiläikät.


title: Etiopianhansu

text: Etiopianhansua tavataan Etiopian ylänköalueella, jonka korkeus vaihtelee 1500 ja 4500 m välillä. Se elää ruohoniityillä ja laitumilla, yleensä jokien tai suoalueiden lähellä.


title: Etiopianhansu

text: Etiopianhansun lisääntymisaika vaihtelee usein riippuen korkeudesta, jolla yksilöt elävät. Pesintäaika ajoittuu kesäkuun ja syyskuun välille, jolloin naaras munii 2–4 munaa ja hautoo niitä 28 vuorokauden ajan.


title: Etiopianhansu

text: Etiopianhansu käyttää ravinnokseen pääasiassa selkärangattomia eliöitä, nuijapäitä ja pieniä kaloja.


title: Jonni Vauhkonen

text: Jonni Vauhkonen (1. tammikuuta 1975 Suonenjoki) on suomalainen uransa lopettanut jääkiekkohyökkääjä. SM-liigassa hän pelasi yhdeksän kauden aikana yhteensä 328 ottelua tehoin 30+32=62. Vauhkonen voitti urallaan yhden SM-pronssin Rauman Lukossa vuonna 1996. Chicago Blackhawks Vauhkosen NHL:ään viidennellä kierroksella varausnumerolla 128. vuonna . Hän ei kuitenkaan koskaan pelannut Pohjois-Amerikassa.


title: Ulpianus

text: Domitius Ulpianus (noin 170–228) oli roomalainen lakimies. Hänen tuotannostaan on peräisin kolmasosa "Corpus iuris civiliksen" Digesta-osasta.


title: Ulpianus

text: Ulpianus syntyi Foinikian Tyroksessa ja toimi Roomassa 100-luvun loppupuolelta alkaen, vaikkakin joutui välillä maanpakoon. Vuonna 222 hän tuli valituksi pretoriaaniprefektin virkaan ja sai suuren vaikutusvallan hovssa Severus Alexanderin aikana. Pretoriaanit surmsivat hänet vuonna 228 hänen yritettyään rajoittaa heidän valtaansa. Hän kirjoitti laajan teoksen preettorin edikteistä ("Ad edictum praetoris", 81 kirjaa) ja lähes yhtä laajan siviilioikeuden teoksen ("Ad Masurium Sabinum", 51 kirjaa). Tuotannossaan hän esitteli ja kommentoi muiden juristien kirjoituksia. Hänen tuotannostaan on säilynyt vain osia, vaikka tiedetään, että lakikokoelma "Corpus iuris civilis" sisältää niistä suuren osan Digesta-osassaan.


title: Ultima ratio regum

text: Ultima ratio regum, "kuninkaiden viimeinen keino", on latinankielinen kirjoitus, joka luki Richelieun valtakaudella 1624–1642 valetuissa kanuunoissa. Preussin kanuunoissa sitä käytettiin vuodesta 1742 muodossa "ultima ratio regis".


title: Stadion Hohe Warte

text: Stadion Hohe Warte on Itävallan pääkaupungissa Wienissä sijaitseva jalkapallostadion. Nykyään se toimii First Vienna FC:n sekä amerikkalaista jalkapalloa pelaavan Raiffeisen Vikings Viennan kotikenttänä. Lisäksi stadionilla pelataan rugbya.


title: Stadion Hohe Warte

text: Vuonna 1921 valmistunut Hohe Warte -stadion sijaitsee samannimisellä mäellä Wienin pohjoisosassa Heiligenstadtin kaupunginosassa. Sen kapasiteetti oli alun perin 85 000 katsojaa, mikä teki Hohe Wartesta yhden Euroopan suurimmista stadioneista. Se toimi Itävallan jalkapallomaajoukkueen kotikenttänä vuoteen 1931 saakka, jolloin nykyisinkin käytössä oleva Praterstadion valmistui. Hohe Wartella järjestettiin myös muun muassa nyrkkeilyotteluita sekä oopperanäytöksiä.


title: Stadion Hohe Warte

text: Hohe Warte on rakennettu amfiteatterin muotoon, niin että kenttää ympäröi kolmelta sivustalta nurmipintainen rinnekatsomo. Ainoastaan yhdellä sivustalla on katsomorakennus. Vuodesta 2005 lähtien rinnekatsomot ovat olleet suljettuina turvallisuussyistä, joten stadionin nykyinen yleisökapasiteetti on vain 5 500 henkeä. Paikoista suurin osa on pääkatsomossa, lisäksi rinteeseen on tehty pieni teräsrakenteinen katsomo.


title: Ylermi Runko

text: Ylermi Yrjö Runko (13. kesäkuuta 1927 Helsinki – 7. lokakuuta 2013 Helsinki) oli suomalainen liikemies, osuusliike Elannon pitkäaikainen pääjohtaja. Hän vaikutti myös pitkään Helsingin kunnallispolitiikassa.


title: Ylermi Runko

text: Runko oli yksinhuoltajaäidin poika Helsingin Kalliosta. Hän valmistui merkonomiksi vuonna 1949 ja jatkoluokan suoritettuaan diplomimerkonomiksi 1950 Suomen Liikemiesten Kauppaopistosta. Hän sai ensimmäisen vakituisen työpaikkansa Elannosta 1950. Hän työskenteli koko työuransa Elannossa ja jäi 1990 eläkkeelle pääjohtajana.


title: Ylermi Runko

text: Rungon ensimmäinen toiminimike oli konttorin työnsuunnittelija (1950–1952), josta hän yleni reikäkorttiosaston päälliköksi (1953–1956). Hän toimi konttoripäällikkönä vuosina 1957–1964 ja hallinnollisena johtajana 1965–1967. Tie pääjohtajaksi avautui vuonna 1968, kun pääjohtajaksi alun perin valittu Mauno Koivisto saikin viran Suomen Pankista. Runko koki olevansa Elannon pitkäaikaisen toimitusjohtajan ja suuruuden luojan Väinö Tannerin perinteen vaalija. Hän jopa säilytti työhuoneessaan Tannerin aikaiset huonekalut.


title: Ylermi Runko

text: Elannolla oli vankka omaisuus omien kiinteistöjen muodossa, mutta itse liiketoiminnalla meni Rungon kauden loppuaikoina yhä huonommin. Muulla edistysmielisellä osuustoiminnalla meni vielä huonommin, ja Elantoa yritettiin saada 1980-luvun alussa mukaan osuusliikkeiden suurfuusioon. Runkoa yritettiin tämän mukaan taivutella muun muassa lupaamalla hänelle vuorineuvoksen arvo. Elanto jättäytyi pois fuusiosta, koska pelkona oli varallisuuden ajautuminen muiden velkoihin.


title: Ylermi Runko

text: Runko yritti viedä Elantoa S-ryhmään, mutta tieto neuvotteluista Helsingin Osuuskaupan pääjohtajan Pentti Pasurin kanssa vuoti ennenaikaisesti julkisuuteen ja yritys raukesi. Myöhemmin eläkkeellä ollessaan Runko sai seurata HOK-Elannon syntyä, joka vastasi pitkälti hänen aikaisempia ajatuksiaan. Tätä ennen hän joutui näkemään myös Elannon ajautumisen yrityssaneeraukseen 1990-luvun alun laman aikana.


title: Ylermi Runko

text: Kunnallispolitiikassa Runko toimi vuodesta 1968 Helsingin kaupunkisuunnittelulautakunnan puheenjohtajana 25 vuoden ajan. Hän kannatti reipasta rakentamista ja oli valmis sallimaan Helsinkiin korkeitakin rakennuksia. Lisäksi hän kannatti Helsingin metron rakentamista ja tietulleja. Eläkevuosinaan hän oli näkyvimpiä sosialidemokraatteja Suomen EU-jäsenyyden vastustajajoukossa.


title: Ylermi Runko

text: Stadin slangi ry nimesi Rungon Stadin Kundiksi vuonna 1997.


title: Akuutti (ohjelma)

text: Akuutti on Ylen kanavilla vuodesta 1994 esitetty Suomen ensimmäinen ja toistaiseksi ainoa terveysmakasiiniohjelma. Ohjelman tavoitteena on jakaa katsojille tutkittua tietoa terveydestä, terveyspalveluista ja erilaisista hoitomenetelmistä. Sen ohjelmapaikka on Yle TV1:llä keskiviikkoisin iltakahdeksalta. Ohjelmalla on viikoittain yli 400 000 katsojaa.


title: Akuutti (ohjelma)

text: Ohjelmaa on tuotettu Oulussa, mutta sitä on kuvattu ympäri Suomea. Sen tuottaja-toimitussihteerinä toimii Karin Mariola. Lääkäri Risto Laitila, jota kutsutaan Akuutin omalääkäriksi, vastaa ohjelmassa katsojien lähettämiin terveys- ja sairausaiheisiin kysymyksiin. Nämä kysymykset ja vastaukset julkaistaan myös Akuutin verkkosivuilla.


title: Akuutti (ohjelma)

text: Elokuussa 2016 Yle ilmoitti siirtävänsä Akuutin tuotannon Oulusta Helsinkiin ja irtisanovansa Oulun ohjelmantekijät. Osalle heistä on tarjottu siirtoa Helsinkiin.


title: Akuutti (ohjelma)

text: Vuonna 2005 opetusministeriö myönsi ohjelman tekijäryhmälle Valtion tiedonjulkistamispalkinnon. Palkinnon perusteluissa kiitettiin esimerkiksi ohjelman ja katsojien välistä vuorovaikutusta. Akuutti on saanut myös Neurologiasäätiön tunnustuksen vuonna 2003 ja Invalidiliiton Kunniakämmen-palkinnon vuonna 2004. Vuonna 2005 Sydäntutkimussäätiö myönsi Akuutille tiedonjulkistamispalkinnon sydän- ja verisuonisairauksien tieteenalalla. Toisaalta Skepsis myönsi vuonna 2000 Akuuttia tekevlle työryhmälle huuhaa-palkinnon "uskomuslääkintää koskevan tiedon yksipuolisesta ja kritiikittömästä tarjoamisesta."


title: Hiitolampi

text: Hiitolampi (; ) on maaseututaajama Karjalan tasavallan Louhen piirin Malinavaaran kunnassa Venäjällä. Se sijaitsee samannimisen lammen rannalla kymmenen kilometriä Malinavaarasta koilliseen. Taajamassa on 107 asukasta (vuonna 2010).


title: Hiitolampi

text: Hiitolampi on yksi Tšuupan kaivoshallinnon yhteyteen 1920–1930-luvuilla syntyneistä asutuksista. Neuvostoaikana sillä oli kaupunkimaisen taajaman status (vuodesta 1952).


title: Hiitolampi

text: Taajamasta johtaa asfaltoitu maantie Malinavaaran kautta Tšuuppaan. Linja-autoyhteyksiä ei ole.


title: Hiitolampi

text: Hiitolampi koostuu kortteleittain rakennetuista matalista asuintaloista, joista osa on varustettu vesijohdolla ja keskuslämmityksellä. Palveluihin kuuluvat lääkintäasema, kauppa ja posti.


title: Hiitolampi

text: Taajamassa toimii Venäjän geologisten tutkimusten yliopiston tutkimusasema. Lähistöllä sijaitsee mikrokliini- ja kvartsikaivos.


title: Ala-Puulonki

text: Ala-Puulonki () on kylä Karjalan tasavallan Louhen piirin Malinavaaran kunnassa Venäjällä. Se sijaitsee Vienanmeren Tšuupanlahteen laskevan Puulonkijoen suussa neljä kilometriä Malinavaarasta itään. Kylässä on 37 asukasta (vuonna 2010).


title: Ala-Puulonki

text: Puulonki mainitaan nelitaloisena uudiskylänä 1900-luvun alussa. Tuolloin se kuuluu Kieretin volostiin ja myöhemmin Tšuupan kyläneuvostoon. Kylän asukkaat olivat etupäässä karjalaisia.


title: Ala-Puulonki

text: Ala-Puulongin kautta kulkee Tšuupan, Malinavaaran ja Hiitolammen välinen asfaltoitu maantie. Kylästä on linja-autoyhteys Tšuuppaan. Palveluihin kuuluu kauppa.


title: Ala-Puulonki

text: Kylässä toimii kalastajille palvelujaan tarjoava retkeilymaja. Lähistöllä on kaksi kivikautista asuinpaikkaa.


title: Rationaalinen trigonometria

text: Rationaalinen trigonometria on Norman J. Wildbergerin (University of New South Wales (UNSW) Sydney, Australia) ehdottama vaihtoehtoinen formulaatio metristen avaruuksien sekä taso- ja avaruusgeometrian teorialle. Hänen vuoden 2005 kirjassaan "Divine Proportions: Rational Trigonometry to Universal Geometry" (ja myöhemmin YouTube-videoilla) esitetään trigonometrian ja geometrian menetelmiä, jotka ovat riippumattomia äärettömyydestä, rajankäynnistä ja transkendenttifunktioiden kuten sini ja kosini käyttämisestä.


title: Rationaalinen trigonometria

text: Rationaalisen trigonometrian teoria nojaa vahvasti lineaarialgebraan ja tunnettuihin geometrian aiheisiin. Uutta kalkyylia varten etäisyys korvataan sen neliöllä (kvadranssi), ja perinteinen kulman käsite korvataan kahden suoran välisellä avaumalla (engl. spread), jolla viitataan tietynlaiseen vektorien sisätuloon. Välttämällä neliöjuuria ja trigonometrisia funktioita, trigonometriasta tulee täysin algebrallista, ja monet perinteisesti trigonometristen funktioiden avulla esitetyt kaavat voidaan esittää polynomiyhtälöinä. Tämä mahdollistaa rationaalisen trigonometrian käytön myös abstraktimmille kunnille, joissa ei oleteta käytettävän reaalilukuja. Kirjan nimessä olevassa universaalilla geometrialla" viitataan juuri tähän abstraktioon.


title: Rationaalinen trigonometria

text: Näiden uusien määritelmien esittämisen jälkeen merkittävä osa Wildbergerin kirjasta keskittyy johtamaan uudelleen tärkeitä geometrian tuloksia. Trigonometriasta tutut kaavat kuten Pythagoraan lause, sinilause ja kosinilause korvataan niiden neliöanalogeilla. Rationaaliseen trigonometriaan otetaan mukaan myös kaksi uutta lausetta, joilla ei ole suoraa vastinetta klassisessa trigonometriassa.


title: Rationaalinen trigonometria

text: Rationaalisen trigonometrian esitys Wildbergerin kirjassa perustuu pitkälti karteesiseen analyyttiseen geometriaan. Mielivaltainen tason piste määritellään järjestettynä parina (x,y), ja suora määritellään yhtälöllä


title: Rationaalinen trigonometria

text: Kvadranssi ja etäisyys (pituus) mittaavat pisteiden eriytymistä. Käy ilmi, että kvadranssi on etäisyyden neliö.("x", "y")-tasossa kvadranssi "Q"("A", "A") pisteille "A" and "A" määritellään (Pythagoraan lauseen mukaisesti) seuraavasti:


title: Rationaalinen trigonometria

text:
Avauma mittaa suorien eriytymistä. Se on dimensioton luku väliltä nollasta yhteen, missä '0' viittaa yhdensuuntaisiin suoriin ja '1' kohtisuoruuteen. Avauma korvaa trigonometriassa kulman, mutta eroaa kulman käsitteestä monilta osin ja sen voi tulkita monella tapaa:
Oletetaan, että kaksi suoraa, "ℓ" ja "ℓ", risteävät pisteessä A kuten oikealla nähdään. Valitaan piste "B" ≠ "A" suoralta "ℓ" ja annetaan C:n olla piste, missä B:ltä "ℓ":lle piirretty korkeusjana kohtaa toisen suoran. Tällöin suorien välinen avauma s


title: Rationaalinen trigonometria

text:
Olkoon tason suorien yhtälöt muotoa:
"a""x" + "b""y" = vakio, ja "a""x" + "b""y" = vakio. Suorien väliseksi avaumaksi voidaan johtaa ainoastaan yhtälön vakioista riippuva kaava


title: Rationaalinen trigonometria

text: Avauma on rationaalisessa trigonometriassa kahden suoran rationaalifunktio. Kulma määritellään kahden samasta pisteestä lähtevän säteen tai janan relaationa. Kaksi risteävää suoraa muodostavat neljä kulmaa, mutta vain yhden avauman. Avauma on yhtäsuuri kulman sinin neliön kanssa.


title: Rationaalinen trigonometria

text: Kvadraattisen määritelmän johdosta avauma ei ole lineaarinen suure, joten esimerkiksi 30 asteen muutos ei vastaa aina samaa avaumaa.


title: Rationaalinen trigonometria

text: Koska rationaalisessa trigonometriassa ei käytetä reaalilukuja vaativia trigonometrisia funktioita vaan ainoastaan polynomilaskuja, voidaan trigonometria laajentaa toimimaan mielivaltaisissa kunnissa (joiden karakteristika ei ole 2).


title: Mustajoki (Louhen piiri)

text:
Mustajoki () on kylä Karjalan tasavallan Louhen piirin Malinavaaran kunnassa Venäjällä. Se sijaitsee Vienanmeren Mustalahteen laskevan samannimisen joen suussa 28 kilometriä Malinavaarasta luoteeseen. Kylässä on yhdeksän asukasta (vuonna 2010).
Mustajoen kuusitaloinen kylä mainitaan vuoden 1563 veroluettelossa. Se toimi aikoinaan Vienanmeren Karjalanrannan ja Turjanrannan välisen tavaraliikenteen välityspaikkana. Kieretin volostiin kuuluneessa kylässä oli 1900-luvun alussa 52 taloa ja 325 asukasta, volostihallinto, kyytiasema, kirkko ja koulu. 1920- ja 1930-luvuilla Mustajoki oli Kantalahden piiriin kuuluneen kyläneuvoston keskus. Sen asukkaat olivat etupäässä venäläisiä. Myöhemmin kyläneuvoston keskus siirrettiin Napapiirin asemalle.


title: Mustajoki (Louhen piiri)

text: Vaikeapääsyiseen kylään johtaa talvitie Muurmannin radalta. Siellä on kirkko, hautausmaa, sähkö, lautasantenni ja yleisöpuhelin.


title: Nilmijärvi

text: Nilmijärvi () on kylä Karjalan tasavallan Louhen piirin Malinavaaran kunnassa. Se sijaitsee samannimisen järven rannalla 18 kilometriä Malinavaarasta pohjoiseen. Kylässä ei ole vakituista asutusta (vuonna 2010).


title: Nilmijärvi

text: Nilmijärvi mainitaan kaksitoistataloisena uudiskylänä 1900-luvun alussa. Tuolloin se kuuluu Kieretin volostiin ja myöhemmin Kantalahden piirin Mustajoen kyläneuvostoon. Kylän asukkaat olivat etupäässä karjalaisia.


title: Nilmijärvi

text: Nilmijärven ohi kulkee Pietarin ja Murmanskin väliseltä M18-valtatieltä Nilmilahteen haarautuva asfaltoitu maantie. Kylällä on historiallisen asutuksen status. Sen rakennusmuistomerkkeihin kuuluu kolme vanhaa asuintaloa. Lähistöllä on useita kivikautisia asuinpaikkoja.


title: Nilmilahti

text: Nilmilahti (; ) on kylä Karjalan tasavallan Louhen piirin Malinavaaran kunnassa Venäjällä. Se sijaitsee Vienanmeren Mustalahteen laskevan Nilmijoen suussa 23 kilometriä Malinavaarasta pohjoiseen. Kylässä on kaksi vakituista asukasta (vuonna 2010).


title: Nilmilahti

text: Nilmilahden kylä on syntynyt 1900-luvun alussa. Sen asukkaat olivat etupäässä karjalaisia. 1920- ja 1930-luvuilla kylä kuului Kantalahden piirin Mustajoen kyläneuvostoon.


title: Nilmilahti

text: Kylään johtaa Pietarin ja Murmanskin väliseltä M18-valtatieltä haarautuva asfaltoitu maantie. Meren rannalla on laivalaituri.


title: Nilmilahti

text: Nilmilahdessa toimii Vienanmeren biologisen tutkimusaseman työntekijöiden perustama sukelluspalveluja tarjoava yritys Poljarnyi Krug hotelleineen, kylpylöineen ja delfinaarioineen. Kylässä on kauppa.


title: Nilmilahti

text: Kylän rakennusmuistomerkkeihin kuuluu 1900-luvun alussa pystytetty talo piharakennuksineen. Lähistöllä sijaitsee viisi kivikautista asuinpaikkaa.


title: Napapiiri (rautatieasema)

text: Napapiiri () on Muurmannin radan rautatieasema Karjalan tasavallan Louhen piirin Malinavaaran kunnassa. Asemanseudulla on 30 asukasta (vuonna 2010).


title: Napapiiri (rautatieasema)

text: Napapiirin asemalla pysähtyvät Louhen ja Kantalahden väliset paikallisjunat sekä joukko kaukojunia. Sieltä on tieyhteys Pietarin ja Murmanskin väliseltä M18-valtatieltä Nilmilahteen haarautuvalle maantielle.


title: Napapiiri (rautatieasema)

text: Asemalla on metsänhoitoalueen konttori, rautatien muuntaja-asema ja kännykkämasto. Historiallisiin kohteisiin kuuluvat toisen maailmansodan aikana kaatuneiden neuvostosotilaiden hautapaikat. Aikaisemmin Napapiiri oli Mustajoen kyläneuvoston keskus.


title: Westas Group

text:
Westas Group on Länsi-Suomessa toimiva sahateollisuusyritys, jolla on kaksi sahaa: Raunion ja Pihlavan sahat.
Sahat tuottavat vuodessa noin 340 000 m³ sahatavaraa männystä ja kuusesta. Yhtiöllä on asiakkaita yhteensä yli 30 maassa. Kotimaan lisäksi päämarkkina-alueita ovat Keski-Eurooppa, Pohjois-Afrikka ja Kauko-itä. Konsernin liikevaihto on noin 90 miljoona euroa ja se työllistää yhteensä yli 130 henkilöä.
Westas Groupin puunhankinta rakentuu Raunion ja Pihlavan sahojen metsäorganisaatioista.


title: Westas Group

text: Westas Group on perustettu 2013. Syyskuussa 2013 tehtyjen yrityskauppojen myötä Raunion Saha Oy, Raunio Bioenergia Oy sekä Pihlavan Saha Oy siirtyivät Westas Groupin omistukseen.


title: Westas Group

text: Westas Goupin sahat valmistavat mänty- ja kuusisahatavaraa. Bulkkisahatavaran lisäksi yhtiö on erikoistunut sydäntavarasta valmistettaviin erikoisdimensioihin, -mittoihin ja -kuivauksiin.


title: Westas Group

text: Konsernin bioenergiayhtiö toimittaa metsähakkuilla sekä sahauksen sivutuotteena syntyvää metsäenergiaa alueen keskisuurten lämpölaitosten ja isojen voimalaitosten käyttöön. Polttoainetoimitusten ohella yhtiö myy purua kuivikekäyttöön ja kuorikatetta ympäristörakentamisen tarpeisiin.


title: Westas Group

text: Yhtiön sahat sijaitsevat Koski Tl:ssä ja Porissa. Konsernin pääkonttori sijaitsee Varsinais-Suomessa Koskella. Westas Groupin puunhankintaorganisaatiota johdetaan Koskelta.


title: Westas Group

text: Bioenergiayhtiöllä on viisi varastoterminaalia: Koskella, Nurmijärvellä, Paimiossa, Porissa, ja Vesilahdella.


title: Westas Group

text: Westas Groupin pääomistaja ja toimitusjohtaja on Pekka Kopra (85 %) ja vähemmistöosakkaana on A. Ahlström Oy


title: Hans Hartung

text: Hans Hartung (21. elokuuta 1904 Leipzig, Saksa – 7. joulukuuta 1989 Antibes, Ranska) oli saksalais-ranskalainen taidemaalari. Hän oli myös mukana Ranskan muukalaislegioonassa.


title: Hans Hartung

text: Hartung syntyi Leipzigissä, Saksassa taiteelliseen perheeseen. Hän arvosti jo varhain nuorena Rembrandtin ja Lovis Corinthin kaltaisten taiteilijoiden teoksia. Vuonna 1924 Hartung pääsi Leipzigin yliopistoon, jossa hän opiskeli filosofiaa ja taidehistoriaa. Hän opiskeli useasti Dresdenin taideakatemiassa, jossa hän jäljensi mestareiden maalauksia. Italian läpi suuntautuneen pyöräilyretken jälkeen Hartung muutti Pariisiin.


title: Hans Hartung

text: Pariisissa Hartung tapasi muita taiteilijoita ja jatkoi tunnettujen mestareiden maalausten jäljentämistä. Vuonna 1928 Hartung vieraili Münchenissä, missä hän opiskeli maalaustekniikkaa Max Doernerin kanssa. Vuonna 1929 Hartung meni naimisiin taiteilija Anna-Eva Bergmanin kanssa. Hartungin töitä oli ensimmäistä kertaa esillä vuonna 1931 Dresdenissä.


title: Hans Hartung

text: Hartungin isän kuoltua vuonna 1932 katkesivat hänen viimeisetkin siteet Saksaan. Hartung ei ollut "tervetullut" Natsi-Saksaan, sillä hänet leimattiin "rappiolliseksi" tämän edustaman taidesuuntauksen takia - taiteen joka oli ristiriidassa Natsi-Saksan ideologian kanssa. Vuonna 1935 vieraillessaan Berliinissä Hartungin tarkoituksena oli myydä teoksiaan, kun poliisi yritti pidättää hänet. Hartungin onnistui paeta maasta ystävänsä Christian Zervosksen avustuksella.


title: Hans Hartung

text: Hartungin palattua Pariisiin pakolaisena, Hartung ja hänen vaimonsa erosivat toisistaan ja Hartung masentui. Hänen maalauksistaan tuli entistä abstraktimpia ja ne eivät myyneet hyvin. Hartungin ystävät yrittivät auttaa häntä taloudellisissa ongelmissa ja kuvanveistäjä Julio González tarjosi ateljeensa Hartungin käyttöön. Vuonna 1939 Hartung meni naimisiin Gonzálezin tyttären Robertan kanssa.


title: Hans Hartung

text: Joulukuussa 1939 Hartung liittyi Ranskan muukalaislegioonaan. Gestapo varjosti Hartungia ja Ranskan poliisi pidätti hänet seitsemän kuukauden ajaksi. Vapauduttuaan Hartung palasi muukalaislegioonaan mennäkseen taistelemaan Pohjois-Afrikkaan. Hartung menetti jalkansa taistelussa Belfortissa, jonka jälkeen hän sai Ranskan kansalaisuuden vuonna 1945. 1970-luvulla Hartung ja Anna-Eva Bergman menivät uudelleen naimisiin. Hartung kuoli 7. joulukuuta 1989 Pariisissa.


title: Vaasa Rugby Club

text: Vaasa Rugby Club, tunnetaan myös nimellä Vaasa Wolves, on vaasalainen rugbyseura, joka perustettiin vuonna 2002. Seuran alaisuudessa toimii miesten joukkue ja naisten joukkue, Vaasa Foxes. Miesten joukkue pelaa kaudella 2014 rugbyn SM-sarjassa. Vaasa Foxes pelaa naisten 7s SM-sarjassa.


title: Vaasa Rugby Club

text: Seuran perusti vuonna 2002 ranskalainen David Szymanski, ja hän toimi myös seuran päävalmentajana ensimmäiset kolme kautta. Alkuvuosina joukkue koostui lähinnä Wärtsilän ja ABBn ulkomaalaisista työntekijöistä, mutta pikkuhiljaa saatiin myös varsinaisia vaasalaisia mukaan joukkueeseen. Kesällä 2004 pelattiin ensimmäiset ottelut.


title: Vaasa Rugby Club

text:
Kausina 2005-2006 Vaasa Wolves (kulkien tuolloin vain nimellä Vaasa Rugby Club) pelasi SM-sarjaa, mutta suurempaa menestystä ei tullut. Laji oli vielä alkutekijöissään Suomessa ja se heijastui pelaajamäärissä sekä harjoittelun tasossa. Kaudella 2006 Olli-Pekka Tuomaala aloitti seuran päävalmentajan tehtävät.
Keväällä 2007 Vaasan pelaaja Miguel Peru lähti kehittämään uutta ilmettä joukkueelle. Miguelin mielestä vanha ilme oli liian perinteinen ja uudella ilmeellä haluttiin houkutella mukaan enemmän nuoria pelaajia. Seuran uudeksi nimeksi tuli Vaasa Wolves - Vaasa Rugby Club. Kaudelle 2007 tultaessa laji oli kasvanut Suomessa ja täten Suomessa ruvettiin pelaamaan SM-Sarjaa ja 1-Divisioonaa. Vaasa Wolves keskittyi pelaamaan 1-Divisioonaa vähäisen pelaajamateriaalin takia. Kaudet 2007-2009 menivät tasaisen kasvun merkeissä.


title: Vaasa Rugby Club

text:
Vaasa Wolves voitti kaudella 2010 1-Divisioonan mestaruuden, finaalissa kaatui Rauma Ice Pack RC.
Pelaajamäärän ollessa pieni ja seuran talouden ollessa epävakaa päätti Wolves olla nousematta SM-sarjaan. Tavoitteeksi otettiin seuraavalla kaudella nousu SM-Sarjaan. Vaasalaisten harmiksi kaudet 2011 ja 2012 menivät penkin alle, kauden 2011 päättyessä finaali tappioon ja kauden 2012 päättyessä alkusarjaan. Kaudelle 2013 tultaessa Timo Väljä otti päävalmentajan vastuun ja tulosta tuli välittömästi, sillä Vaasa voitti 1-Divisioonan. Voiton seurauksena Vaasa tulee pelaamaan kaudella 2014 SM-sarjaa ja on ottanut kaudelle tavoitteeksi välierät.


title: Vaasa Rugby Club

text: Seuraavat henkilöt ovat toimineet seuran puheenjohtajina:


title: Vaasa Rugby Club

text: Seuraavat henkilöt ovat toimineet seuran päävalmentajina:


title: Vaasa Rugby Club

text: Vaasalainen naisten rugbyjoukkue, Vaasa Foxes, syntyi vuonna 2010. Sen perustivat Erika Airaksinen ja Jonna Tynjälä. Vaasa Foxes pelaa olympialaisistakin tuttua 7's-rugbya SM-sarjassa. Ensimmäiset ottelunsa Foxes pelasi vuonna 2011 Jyväskylässä järjestetyssä Snow Rugby -turnauksessa.


title: Vaasa Rugby Club

text: Kesäksi 2017 joukkue fuusioitui Pori Rugbyn naisten kanssa ja pelaa 1. divisioonassa nimellä PorVarit.


title: Vaasa Rugby Club

text: Miesten maajoukkuetta ovat edustaneet seuraavat nykyiset tai entiset Vaasa Rugby Clubin pelaajat:


title: Vaasa Rugby Club

text: Naisten maajoukkueita ovat edustaneet seuraavat nykyiset tai entiset Vaasa Rugby Clubin pelaajat:


title: Pikkubambupyy

text: Pikkubambupyy ("Bambusicola thoracicus") on aitokanoihin kuuluva Itä-Aasiassa tavattava kanalintulaji.


title: Pikkubambupyy

text: Kooltaan pikkubambupyy voi kasvaa noin 31 cm pitkäksi. Lajilla on kaksi alalajia, jotka eroavat toisistaan pään värityksen perusteella. Nimialalajilla "B. t. thoracicus" päälaki on ruskea, naamassa on harmaa juova ja kurkku on punaruskea. "B. t. sonorivox" -alalajin pää on suurimmaksi osaksi harmaa ja punaruskeaa väriä on vain hieman kurkussa. Lajin selkä ja siivet ovat keskiruskeat punaruskein pilkuin. "B. t. sonorivox" on tyypillisesti nimialalajia tummempi. Vatsastaan pikkubambupyy on väriltään vaalean kellertävän ruskea punaruskein pilkuin. Pikkubambupyyn nokka ja jalat ovat väriltään harmahtavan mustat.


title: Pikkubambupyy

text: Pikkubambupyyn nimialalajia "B. t. thoracicus" tavataan Kiinasta ja Japanista ja "B. t. sonorivox" -alalajia Taiwanista. Lajin elinympäristöä ovat ikivihreiden metsien, kuten bambumetsien aluskasvillisuus, metsiköt ja ruohikkoa kasvavat pensaikot. Lajin ravintoa ovat pähkinät, siemenet, lehdet ja toisinaan myös pienet selkärangattomat eläimet. Pikkubambupyy pesii pensaan alle maahan tai puun juurelle. Naaras munii tyypillisesti 3–7 munaa. Pikkubambupyykannan kooksi sekä Kiinassa että Japanissa arvioidaan 10 000–100 000 yksilöä.


title: Castle Stalker

text: Castle Stalker on pienellä saarella Skotlannissa sijaitseva linna, jonka rakennutti 1300-luvun alkupuolella MacDougallin klaani. Nykyisen ulkomuotonsa se sai Stewartin suvun omistusaikana 1440-luvulla. D. R. Stewart Allward osti linnan vuonna 1965 ja remontoi sen.


title: Vauvaluukku

text: Vauvaluukku on tila, johon vauva voidaan jättää nimettömästi. Lapsen hylkäämisen ja luukkuun jättämisen taustalla on yleensä äidin epätoivoinen tilanne tai halu salata raskaus.


title: Vauvaluukku

text: Vauvaluukkuja käytettiin jo keskiajalla. 1100-luvulta lähtien niitä tehtiin luostarien seiniin. Vauvaluukkujen käyttö yleistyi jälleen 2000-luvulla reaktiona tapauksiin, joissa vastasyntyneitä oli löydetty tapettuina muun muassa puistoista ja jätelavoilta. 2000-luvun vauvaluukut ovat liiketunnistimella varustettuja lämmitettyjä tiloja, joista useimmat sijaitsevat sairaaloiden yhteydessä.


title: Vauvaluukku

text: Luukkuja on Euroopassa käytössä 11 maassa. Saksassa tällaisia pieniä luukkuja on noin sata. Kansanedustaja Arja Juvonen on ehdottanut vuonna 2014 vauvaluukkujen ottamista käyttöön myös Suomessa.


title: Vauvaluukku

text: YK:n lapsen oikeuksien komitea haluaisi, että vauvaluukut suljetaan, koska niissä ei toteudu lapsen oikeus saada alkuperäänsä koskevaa tietoa. Saksassa sairaalat hoitavat luukkuihin jätettyjen lasten tapaukset yhdessä lastensuojeluviranomaisten kanssa. Sairaaloiden mukaan luukkuihin jätetyt vauvat päätyvät adoptoitaviksi.


title: Karelski

text: Karelski (myös "Karjala", ) on maaseututaajama Karjalan tasavallan Louhen piirin Malinavaaran kunnassa Venäjällä. Se sijaitsee Pirttijärven rannalla 14 kilometriä Malinavaarasta luoteeseen. Taajamassa on kahdeksan vakituista asukasta (vuonna 2010).


title: Karelski

text: Karelski on yksi Tšuupan kaivoshallinnon yhteyteen syntyneistä työläisasutuksista. Sen lähistöllä hyödynnettiin kiille- ja kvartsiesiintymiä. Neuvostoliiton hajoamisen jälkeen kaivos suljettiin ja taajama tyhjeni lähes kokonaan asukkaista.


title: Karelski

text: Taajama koostuu vailla säännöllistä asemakaavaa rakennetuista matalista asuintaloista. Sieltä on yhteys Pietarin ja Murmanskin väliseltä M18-valtatieltä Nilmilahteen haarautuvalle maantielle. Kaivoksen lakkauttamisen jälkeen Karelski jäi vaille sähköä, mutta nykyään sähkö tuotetaan dieselgeneraattorilla.


title: Butch Warren

text: Edward Rudolph "Butch" Warren nuorempi (9. elokuuta 1939 – 5. lokakuuta 2013) oli yhdysvaltalainen jazzbasisti. Hänet löysi trumpetisti Kenny Dorham, ja hän tuli parhaiten tunnetuksi 1950–1960-lukujen levytyksistään. Hän esiintyi ja levytti muiden muassa sellaisten artistien kuin Dexter Gordonin, Donald Byrdin, Herbie Hancockin, Sonny Clarkin ja Thelonious Monkin kanssa. Warren myös sävelsi omia kappaleitaan.


title: Butch Warren

text: Warren lopetti muusikon uransa lähes kokonaan mielenterveysongelmien ja päihderiippuvuuden johdosta. Hän oli alun perin kotoisin Washingtonista (DC). Hän kuoli 74-vuotiaana keuhkosyöpää sairastettuaan.


title: Aaron Gagnon

text: Aaron Colby Gagnon (s. 24. huhtikuuta 1986 Quesnel, Brittiläinen Kolumbia, Kanada) on kanadalainen jääkiekkoilija, joka pelaa Sveitsin National League A:n SCL Tigersissa. Hän on pelipaikaltaan keskushyökkääjä, mutta osaa pelata myös laidassa. Gagnon on aiemmin pelannut myös 38 NHL-ottelua sekä kiekkoillut Euroopassa myös Ruotsissa ja Suomessa. Elite Prospects -sivuston Erik K. Pirin mukaan hänen vahvuuksiinsa kuuluu pelintekeminen ja kyky nähdä kenttä. Gagnonin heikkouksiin kuuluu pieni koko, mikä vaikeuttaa fyysistä pelaamista. Gagnon laukoo oikealta.


title: Aaron Gagnon

text: WHL-joukkue Seattle Thunderbirds varasi Gagnonin 83. pelaajana vuonna 2001. Hän pelasi kauden 2001–2002 vielä suurimmaksi osaksi Brittiläisen Kolumbian paikallisia juniorisarjoja North Okanagan Knightsissa voittaen joukkueensa sisäisen pistepörssin tehoilla 59+59=118. Gagnon teki WHL:n tulokaskaudellaan 2002–2003 60 runkosarjaottelussa tehot 5+13=18 ja 15 playoff-ottelussa tehot 3+2=5. Kaudella 2003–2004 hän oli tehoilla 21+15=36 Thunderbirdsin kolmanneksi paras maalintekijä ja neljänneksi paras pistemies. Gagnon voitti myös joukkueen sisäisen tehotilaston lukemalla +18.


title: Aaron Gagnon

text: Phoenix Coyotes varasi Gagnonin kahdeksannella kierroksella 280. pelaajana . Kaudella 2004–2005 hän voitti Thunderbirdsin sisäisen piste- maali- ja syöttöpörssin tehoilla 31+34=65 ja jakoi joukkueen sisäisen pistepörssin voiton myös kevään 2005 pudotuspeleissä Derek Couturen kanssa tehoilla 4+5=9. Gagnon valittiin kauden päätteeksi WHL:n läntisen konferenssin ensimmäiseen tähdistökentälliseen. Hän oli myös ehdolla liigan urheiluhenkisimmälle pelaajalle myönnettävän Brad Hornung Trophyn saajaksi, mutta palkinto meni lopulta Medicine Hat Tigersin Kris Russellille.


title: Aaron Gagnon

text: Gagnon nousi Thunderbirdsin kapteeniksi kaudeksi 2005–2006. Hän voitti joukkueen sisäisen piste- ja maalipörssin tehoilla 21+24=45 sekä jakoi sisäisen tehotilaston voiton Bud Hollowayn kanssa lukemalla +8. Gagnon jakoi Thunderbirdsin sisäisen piste- ja maalipörssin voiton myös kevään 2006 pudotuspeleissä Chris Durandin kanssa tehoilla 5+3=8. Viimeisellä WHL-kaudellaan 2006–2007 hän voitti joukkueen sisäisen piste- ja maalipörssin tehoilla 42+38=80 sekä Thunderbirdsin sisäisen tehotilaston lukemalla +27. Kevään 2007 pudotuspeleissä Gagnon oli joukkueen paras maalintekijä kuudella osumallaan. Hänet valittiin kauden aikana kahdesti viikon pelaajaksi. Gagnon palkittiin kauden päätteeksi WHL:n urheiluhenkisimpänä pelaajana Brad Hornung Trophylla ja valittiin liigan läntisen konferenssin ensimmäiseen tähdistökentälliseen.


title: Aaron Gagnon

text: Gagnon ei tehnyt varauksensa jälkeen missään vaiheessa tulokassopimusta Phoenix Coyotesin kanssa, vaan hän solmi vapaana agenttina kolmivuotisen tulokassopimuksen Dallas Starsin kanssa helmikuussa 2007. Hän pelasi ensimmäisestä sopimuskaudestaan 2007–2008 noin puolet farmijoukkue Iowa Starsissa, AHL ja puolet sarjatasoa alempana ECHL-joukkue Idaho Steelheadsissa. Kauden 2008–2009 Gagnon pelasi kokonaan AHL:ää Grand Rapids Griffinsissa. Heinäkuussa 2009 hän teki vuoden mittaisen ja kaksisuuntaisen jatkosopimuksen Dallasin kanssa.


title: Aaron Gagnon

text: Kaudella 2009–2010 Gagnon debytoi Dallas Starsin NHL-joukkueessa, jossa hän pelasi kauden aikana kaksi runkosarjaottelua. Hän teki NHL-debyyttinsä 18. lokakuuta 2009 Boston Bruinsia vastaan ja sai ottelussa jääaikaa 9.06 minuuttia. Gagnonista tuli Dallasin uuden farmijoukkueen Texas Starsin seurahistorian ensimmäinen NHL:ään nostettu pelaaja. Hän pelasi suurimman osan kaudestaan Texasin farmijoukkueessa, jonka paras pistemies ja maalintekijä Gagnon oli tehoilla 27+31=58. Hän voitti myös joukkueen sisäisen tehotilaston lukemalla +19. Heinäkuussa 2010 Gagnon teki taas vuoden mittaisen ja kaksisuuntaisen jatkosopimuksen Dallasin kanssa. Hän sai kaudella 2010–2011 NHL:ssä tililleen 19 runkosarjaottelua tehden niissä kaksi syöttöpistettä.


title: Aaron Gagnon

text: Heinäkuussa 2011 Gagnon solmi vuoden mittaisen ja kaksisuuntaisen sopimuksen Winnipeg Jetsin kanssa. Hän pelasi kaudella 2011–2012 joukkueessa seitsemän runkosarjaottelua jääden niissä ilman tehopisteitä. Suurin osa kaudesta eteni jälleen farmissa. Gagnon oli St. John’s IceCapsin paras maalintekijä kevään 2012 pudotuspeleissä viidellä osumallaan. Kaudella 2012–2013 hän pelasi Jetsissa kymmenen NHL-ottelua tehden kolme maalia. Gagnon teki NHL-uransa avausmaalin 9. huhtikuuta 2013 Buffalo Sabresin Ryan Millerin taakse. Hänet valittiin AHL:n marraskuun 2013 kuukauden pelaajaksi.


title: Aaron Gagnon

text: Kaudeksi 2013–2014 Gagnon teki kaksivuotisen sopimuksen Ruotsin SHL:ssä pelaavan HV71:n kanssa. Hänen sopimuksensa kuitenkin purettiin pelillisistä syistä yhdeksän runkosarjaottelun jälkeen lokakuussa 2013. Vain pari päivää myöhemmin Gagnon teki loppukauden kattavan sopimuksen SM-liigajoukkue Rauman Lukon kanssa. Hän oli joukkueen toiseksi paras pistemis Ville Vahalahden jälkeen tehoilla 17+19=36 ja kevään 2014 pudotuspeleissä Gagnon oli Lukon paras pistemies ja syöttäjä tehoilla 5+9=14. Hän voitti kauden päätteeksi SM-pronssia. Heinäkuussa 2014 Gagnon teki kaksivuotisen jatkosopimuksen joukkueen kanssa. Kaudella 2014–2015 hän jakoi kevään 2015 pudutuspeleissä Lukon sisäisen pistepörssin voiton Toni Koiviston kanssa tehoilla 3+7=10. Gagnon oli myös Mestarien liigassa joukkueen paras pistemies ja syöttäjä tehoilla 4+7=11.


title: Aaron Gagnon

text: Gagnon oli kaudella 2015–2016 Lukon paras pistemies ja maalintekijä tehoilla 25+23=48, joilla hän sijoittui SM-liigan maalipörssissä kolmanneksi ja jakoi pistepörssin neljännen sijan HIFK:n Tomáš Záborskýn kanssa. Gagnon voitti myös liigan alivoimamaalipörssin neljällä osumallaan. Tammikuussa 2016 hän teki kymmenessä ottelussa tehot 5+8=13 ja Gagnon palkittiin SM-liigan tammikuun kuukauden pelaajana. Saman vuoden heinäkuussa hän teki taas vuoden mittaisen jatkosopimuksen Lukon kanssa. Kaudella 2016–2017 Gagnon johti tehoilla 11+15=26 joukkueen sisäistä maalipörssiä ja oli sisäisessä pistepörssissä toisena Ville Vahalahden jälkeen, kunnes hänen sopimuksensa purettiin yhteisymmärryksessä tammikuussa 2017. Lukon taustayhtiön puheenjohtaja Ari Salmen mukaan Gagnon lähdöllä haluttiin herättää heikkoa kautta pelannutta joukkuetta taistelemaan pudotuspelipaikasta ja antaa myös Gagnon tarkastella uutta ympäristöä seuraavaa kautta ajatellen. Hän siirtyi loppukaudeksi Sveitsin National League A:n SC Berniin.


title: Aaron Gagnon

text: Gagnon edusti Kanadaa alle 18-vuotiaiden MM-kilpailuissa vuonna 2004 sekä alle 18-vuotiaiden U-18 Junior World Cupissa vuonna 2003.


title: Aaron Gagnon

text: Myös Gagnonin isoveli Bryn on pelannut jääkiekkoa.


title: John Hammond

text: John Hammond on kirjailija Michael Crichtonin luoma kuvitteellinen liikemies kirjassa "Dinosauruspuisto."


title: John Hammond

text: Hammondin hahmo esiintyy myös Steven Spielbergin kirjan pohjalta ohjaamassa elokuvassa "Jurassic Park" sekä sen jatko-osassa "." Roolia esittää molemmissa elokuvissa Richard Attenborough.


title: John Hammond

text: John Hammond syntyi kuvitteellisesti 14. maaliskuuta 1923. Hänet esitetään miljardöörinä, joka on kotoisin Skotlannista. Hän on InGenin (International Genetic Technologies, Inc.) perustaja ja puheenjohtaja. Tämä yritys on vastuussa Jurassic Park -hankkeesta.


title: John Hammond

text: Syyskuun 1983 ja marraskuun 1985 välillä John Hammond keksi tutkimuksen, jota kutsutaan nimellä Hammond Foundation. Sen tarkoitus on saada yhdessä asianajaja Donald Gennaron kanssa 870 miljoonaa dollaria rahoitusta InGenin toimintaan ja elävän dinosauruksen luomiseen geenitekniikan avulla.


title: Wings (täsmennyssivu)

text: Wings voi tarkoittaa muun muassa seuraavia asioita:


title: Embraer Phenom 100

text: Embraer Phenom 100 on brasilialaisen Embraer A.S:n valmistama liikelentokone, johon mahtuu kaksi pilottia, yksi lentoemäntä ja kuusi matkustajaa (suunniteltu neljälle). Koneeseen mahtuu noin 2,05 kuutiometriä rahtia. Konetta voidaan lentää myös yhdellä pilotilla. Konetta on valmistettu 269 kappaletta.


title: Embraer Phenom 100

text: Ohjaamo on lasiohjaamo, siinä on kolme 12,4 tuuman kokoista näyttöä ja SVS-keskustietokonejärjestelmä.


title: Tyypin 95 kevyt panssarivaunu Ha-gō

text: Tyypin 95 kevyt panssarivaunu Ha-gō () on japanilainen kevyt panssarivaunu. Sitä käytti Keisarillisen Japanin armeija. Vaunutyyppi tunnettiin myös nimillä "Ke-gō" sekä "Kyū-gō". Tyypin suunnittelu tapahtui 1930-luvulla. Tuotanto päättyi 1943, jolloin noin 2 300 vaunuyksiköä oltiin ehditty valmistaa eri versioina. Saman konstruktion pohjalta kehiteltiin Erikois-2-tyypin moottorijahti Ka-Mi, mutta sen tuotanto ja käyttö jäivät suhteellisen vähäiseksi.


title: Tyypin 95 kevyt panssarivaunu Ha-gō

text: Vaunun pääase oli 37 mm:n tykki. Vaunutyyppi saavutti alkuun menestystä, mutta lähinnä heikommin aseistautunutta vastapuolta vastaan, kuten Mantšuriassa. Vaunu osoittautui myöhemmin jokseenkin tehottomaksi esimerkiksi amerikkalaisten M4 Sherman-vaunuja vastaan taistellessa. Dieselmoottori teho oli 120 hevosvoimaa, ja vaunun toimintamatka oli 250 km. Sen suurin maantienopeus oli 45 km/t. Apuaseina vaunussa olivat kaksi kappaletta 7,7 mm:n konekiväärejä.


title: Tulimaanhansu

text: Tulimaanhansu ("Chloephaga hybrida") on eteläamerikkalainen sorsalintu.


title: Tulimaanhansu

text: Tulimaanhansu kasvaa 52-65cm pitkäksi. Koiraan höyhenpeite on hohtavan valkoinen, naaraan tummanruskeanharmaanraidallinen. Koiraan nokka on musta, naaraan vaaleanpunainen.


title: Tulimaanhansu

text: Tulimaanhansuja tavataan Agentiinassa, Chilessä ja Falklandin saarilla. Falkansdinsaarten alalaji, "Chloephaga hybrida malvinarum" on isokokoisempi kuin Etelä-Amerikan mantereella elävä alalaji "Chloephaga hybrida hybrida".


title: Tulimaanhansu

text: Tulimaanhansut elävät kalliorannoilla missä ne syövät pääasiassa Ulva-suvun merilevää.


title: Tulimaanhansu

text: Tulimaanhansut pesivät ensi kertaa kaksivuotiaina. Ne tekevät pesänsä ruohosta ja vuoraavat sen rintahöyhenillään. Pesä sijoitetaan korkeaan ruohikkoon tai pensaikkoon. Naaras pyöräyttää 4-7 munaa loka- tai marraskuussa ja hautoo niitä kuukauden verran. Koiras vartioi hautovaa naarasta ja pieniä poikasia.


title: Carnophage

text: Carnophage on turkkilainen teknisen/brutaalin death metalin yhtye. Sen perustivat kitaristi Mert Kaya ja basisti Bengi Öztürk Ankarassa vuonna 2006. Carnophagen musiikillisia vaikuttajia ovat mm. Nile, Suffocation ja Deeds of Flesh.


title: Carnophage

text: Yhtye solmi levytyssopimuksen Unique Leader Recordsin kanssa helmikuussa 2008. Esikoisalbumi, "Deformed Future // Genetic Nightmare", julkaistiin 26. elokuuta 2008, minkä jälkeen yhtye jäi vuoteen 2014 ulottuvalle tauolle, jolloin se jatkoi toimintaansa ilman kitaristi Berkan Başoğlua. Carnophagen tuleva toinen studioalbumi "Monument" julkaistaan 23. syyskuuta 2016.


title: Prevalje

text: Prevalje on kunta Slovenian pohjois-osassa, Itävallan rajalla. Preveljestä tuli itsenäinen kunta 1. tammikuuta 1999. Prevalje sijaitsee 411 metriä merenpinnan yläpuolella.


title: Prevalje

text: Joulukuussa 2010 uutisoitiin Prevaljen alueelta löytyneen toisen maailmansodan aikainen joukkohauta, jossa oli arvion mukaan 700 ihmistä. Uhrit olivat siviilejä ja tappajina alueen paikalliset natsismin vastustajat, jotka tappoivat natsismin kannattajia kostaakseen saksalaisten tekemät julmuuden sodassa.


title: Färsaarten parlamentti

text: Färsaarten parlamentti (, ) on Färsaarten lainsäädäntöelin. Parlamentissa on 33 paikkaa, ja edustajat valitaan vaaleilla neljän vuoden välein. Parlamenttin puhetta johtaa puhemies. Vuonna 2015 valitun parlamentin suurimmat puolueet ovat sosiaalidemokraattinen puolue ja republikaaninen puolue.


title: Färsaarten parlamentti

text: Färsaarten parlamentin historia ulottuu todennäköisesti 800-luvulle, jolloin viikingit asettuivat saarille. Ensimmäiset maininnat siitä ovatn "Färsaarelaisten saagassa" vuodelta 1200. Alkuvaiheissa se"oli" skandinaavinen "ting", jossa talonpojat pystyivät kommentoimaan päätöksentekoa. Kuningas Maunu VI Lainparantajan uudistusten jälkeen siitä tuli "løgting", jossa oli 36 valittua edustajaa. "Løgtingilla" oli lainsäädännöllinen valta, ja se oli yhteydessä kuninkaaseen ja tämän edustajiin.


title: Färsaarten parlamentti

text: Norja yhdistyi 1380 Tanskan kanssa, mutta sillä ei ollut välittömästi vaikutuksia Färsaarten parlamenttiin. Kuningas Kristian V:n hallintoaikana "løgtingiä" laajennettiin, ja siinä oli jatkossa 48 edustajaa. Parlamentin jäsenten kausi kesti vain vuoden, joten vaihtuvuus oli suurta. "Løgtingin" jäsenet eivät olleet enää niin kokeneita, mikä vähensi sen merkitystä ja kasvatti tanskalaisten virkamiesten vaikutustavaltaa.


title: Färsaarten parlamentti

text: Kielin rauhassa 1814 Tanska ja Norja erotettiin toisistaan mutta Färsaaret jäivät Tanskalle. Kaksi vuotta myöhemmin "Løgting" lakkautettiin ja Färsaarista tuli Tanskan lääni. Maaherran vastuulla oli jatkossa yksin päättää Tanskan lakien määräämisestä Färsaarille. "Løgting" perustettiin färsaarelaisten pyynnöstä uudestaan vuonna 1852. Se oli lähinnä neuvoa-antava elin, ja siinä oli 18 valittua jäsentä. Maaherralla ja tuomiorovastilla oli paikka parlamentissa, ja maaherra toimi sen puheenjohtajana. "Løgtingin" jäsenmäärää kasvatettiin 22:een vuonna 1906. Maaherra menetti paikkansa puheenjohtajana ja tuomiorovasti paikkansa parlamentissa vuonna 1923.


title: Färsaarten parlamentti

text: Toisen maailmansodan jälkeen "Løgtingin" ja Tanskan kansankäräjien edustajat neuvottelivat Färsaarten asemasta. Saarilla järjestettiin vuonna 1946 kansanäänestys itsenäisyydestä. Itsenäisyyden kannattajat voittivat täpärästi, mutta kuningas Kristian X hajotti Färsaarten parlamentin, ja uusien vaalien jälkeen itsenäisyyttä vastustavat saivat enemmistön. Uusi parlamentti neuvotteli Tanskan kanssa, ja keskustelujen seurauksena Färsaarille myönnettiin 1. huhtikuuta 1948 laaja itsehallinto.


title: Färsaarten parlamentti

text: Itsehallintolain astuttua voimaan parlamentin asema muuttui merkittävästi. Sillä oli ollut aiemmin vain neuvoa-antava rooli, siitä tuli lakiasäätävä elin. Itsehallintolaki antoi Färsaarten parlamentille toimivallan useissa Färsaarten sisäpolitiikkaan liittyvissä asioissa, mutta esimerkiksi puolustus- ja ulkopolitiittinen valta säilyi Tanskan kansankäräjillä.


title: Valkopäähansu

text: Valkopäähansu ("Chloephaga picta") on eteläamerikkalainen sorsalintu.


title: Valkopäähansu

text:
Valkopäähansu kasvaa 59-72 cm pitkäksi. Muiden hansujen tapaan sen luontainen asento on melko pysty ja jalat vahvat. Kolme alalajia ovat hiukan erinäköisiä, ja naaraat ja koiraat poikkeavat toisistaan suuresti.
Valkopäähansut laiduntavat lyhyttä ruohoa mutta pesivät mielellään korkeamman ruohon sekaan. Paikoin niiden katsotaan kilpailevan ravinnosta laiduntavien lampaiden kanssa.
Naaras munii 5-8 munaa. Poikaset lähtevät pesästä pian kuoriuduttuaan.


title: Hiilineutraalius

text: Hiilineutraaliudella tarkoitetaan tilannetta, jossa toiminta ei muuta ilmakehän hiilipitoisuutta, toisin sanoen toiminnan nettohiilijalanjälki on nolla. Hiilineutraali yhteiskunta tuottaa ilmakehään vain sen verran hiilipäästöjä kuin se pystyy sitomaan niitä ilmakehästä.


title: Hiilineutraalius

text: Hiilineutraalius tarkoittaa suppeasti määriteltynä hiilidioksidipäästöjen vähentämistä nollaan tai tasapainottamista, mutta usein se laajennetaan käsittämään myös muut kasvihuonekaasut. Tällöin hiilineutraaliudella tarkoitetaan käytännössä toiminnan ilmastoneutraaliutta: toiminta ei vaikuta ilmakehän kasvihuonekaasujen pitoisuuksiin ja sitä kautta ilmaston lämpenemiseen. Eri kasvihuonekaasupäästöjen ilmastovaikutusta voidaan vertailla keskenään hiilidioksidiekvivalenttien avulla.


title: Hiilineutraalius

text: Hiilineutraalius voidaan saavuttaa joko siirtymällä täysin hiilipäästöttömään tekniikkaan tai tasapainottamalla toiminnan hiilipäästöt sitomalla ilmakehästä päästöjä vastaava määrä hiiltä. Ilmakehän kasvavan hiilidioksidipitoisuuden vakiinnuttaminen ja ilmastonmuutoksen torjunta edellyttää yhteiskunnan hiilipäästöjen kääntämistä laskuun, minkä vuoksi useat valtiot, yritykset ja yhteisöt ovat sitoutuneet tavoittelemaan hiilineutraaliutta toiminnassaan tietyllä aikataululla. Yhteiskunnan hiilineutraalius on mainittu pitkän aikavälin tavoitteena myös mm. Suomen vuoden 2011 hallitusohjelmassa.


title: Hiilineutraalius

text: Koska täydellinen hiilipäästöttömyys on käytännössä usein vaikea tai mahdoton saavuttaa, hiilineutraaleiksi itseään kutsuvat yritykset ja yhteisöt käyttävät yleensä päästökompensaatioita eli pyrkivät kumoamaan aiheuttamansa päästöt rahoittamalla vastaavan määrän päästövähennyksiä toisaalla. Esimerkiksi Suomen postinjakelua on markkinoitu hiilineutraalina vuodesta 2011 alkaen, kun Itella ilmoitti kompensoivansa toiminnastaan päästövähennysten jälkeen syntyvät hiilidioksidipäästöt. Hiilineutraaliudesta käytetään energiantuotannossa käsitettä CO-vapaa.


title: Hiilineutraalius

text: Tilannetta, jossa toiminta sitoo enemmän kasvihuonekaasupäästöjä kuin aiheuttaa, kutsutaan hiilinegatiiviseksi. Tällöin toiminnan vaikutus on ilmastoa viilentävä. Hiilinegatiivista on pitkällä tähtäimellä esimerkiksi puiden sitoman hiilidioksidin säilöminen kestävään muotoon pois hiilikierrosta yhdistettynä jatkuvaan metsänuudistamiseen. Näin tapahtuu muun muassa käytettäessä puuta pitkäikäisinä rakennusmateriaaleina ja varsinkin varastoitaessa biohiiltä maaperään.


title: Elli Jansson

text: Elli Jenny Margareta Jansson (s. 19. syyskuuta 1927 Tampere) on suomalainen lääkäri ja professori emerita. Hän oli Tampereen yliopiston mikrobiologian ja immunologian professori 1974–1992. Hänen tutkimusalansa oli kliininen mikrobiologia, muun muassa ornitoosit.


title: Elli Jansson

text: Janssonin vanhemmat olivat teollisuusneuvos Uno August Jansson ja käsityönopettaja Jenny Kristina Tolonen. Hän tuli ylioppilaaksi Tampereen tyttölyseosta 1947 ja valmistui lääketieteen kandidaatiksi 1951 ja lisensiaatiksi 1955 ja väitteli lääketieteen ja kirurgian tohtoriksi 1960 Helsingin yliopistossa. Jansson työskenteli Auroran sairaalan aikuisten ja lasten kulku- ja sisätautien osastoryhmän vt. apulaislääkärinä 1956–1958, sairaalan bakteriologian laboratorion apulaislääkärinä 1959–1965 ja laboratoriolääkärinä 1965–1974, Oulun yliopiston kliinisen mikrobiologian ja immunologian vt. professorina 1971, 1972–1973, Tampereen yliopiston biolääketieteen vt. professorina 1973–1974 ja professorina 1974–1992. Hänen ansiostaan otettiin jo varhain käyttöön laboratoriokoe CRP (C-reaktiivinen proteiini), joka nykyisin korvaa laskon ("senkka"). Hänet tunnetaan myös tutkimuksista reumaa aiheuttavista mikrobeista.


title: Ola Okshovd

text: Ola Okshovd (1872 – 1960) oli pelimanni Øystre Slidren kylästä Valdresin alueelta Norjasta. Hän muun muassa toimi kuuluisan hardangerviulunsoittajan, Haldor Røynen (1908-1979) opettajana tämän ollessa teini-iässä. Haldor Røyne keskittyi jatkamaan Ola Okshovdin perinnettä kehittäen sivussa myös oman tyylinsä soittaa hardangerviulua.


title: Ola Okshovd

text:
Okshovd oli aikanaan Øystre Slidren johtava mestaripelimanni, ja häntä verrattiin usein Olav Moeen.
Hänen pääopettajinaan toimivat sekä hänen isänsä Gullik Okshovd että Jøger Saga Haugen ja Nils Beitohaugen.


title: Ola Okshovd

text: Kuten muutkin saman sukupolven pelimannit, oli Okshovd paljon tekemisissä lähikylien soittajien kuten Krødsheradin kylän veljesten A. C. Kleven ja Johan Kleven kanssa.


title: Ola Okshovd

text:
Okshovd kehitti edelleen useita vanhoja Valdres-perinteen mukaisia kappaleita, muun muassa "Bikkjelåtten"-nimisen springar-kappaleen, jonka hän nimesi uudelleen "Fagerdaleniksi". Hän haki myös oman alueensa ulkopuolisia kappaleita, joita hän sovitti Valdres-perinteen mukaisiksi. Hän sai todennäköisesti musiikillisia vaikutteita Lars Fykerudilta samaan tapaan kuin Olav Moe. Oppilastaan Haldor Røynea hän kutsui sittemmin "pelimanniksi Jumalan armosta".
Okshovd säilytti Øystre Slidren vanhaa perinnettä kehittäessään sitä samalla edelleen. Monet alueen tärkeimmistä hardangerviulukappaleista soitetaan yhä nykyisinkin perinteisesti Ola Okshovdin tyyliin.


title: Ola Okshovd

text: Joitakin Ola Okshovdin säveltämiä perinteisiä kappaleita kutsutaan nykyisin Okshovdspringar-nimellä. Musiikkikappaleiden erikoisuutena on niin sanottu epäsymmetrinen 3/4-rytmi, jonka pääiskuja soittaja korostaa jalalla polkien, ja joka voidaan tulkita myös 9/8-rytmiksi.


title: Rói Patursson

text: Rói Reynagarð Patursson (21. syyskuuta 1947 Tórshavn, Färsaaret) on färsaarelainen runoilija, joka on saanut Pohjoismaiden neuvoston kirjallisuuspalkinnon.


title: Rói Patursson

text: Patursson syntyi ja vietti nuoruutensa Tórshavnissa, mutta hän eli vuodet 1970–1985 Kööpenhaminassa. Hän opiskeli siellä itsensä filosofian maisteriksi ja siirtyi sen jälkeen opettamaan Bergeniin kirjoitustaidon akatemiaan. Färsaarille palattuaan hän on toiminut Färsaarten kansanopiston rehtorina.


title: Rói Patursson

text: Patursson oli julkaissut ensimmäisen runonsa 13-vuotiaana, mutta hänen ensimmäinen, nimetön, runokokoelmansa ilmestyi vasta 1969. Siinä oli 15 runoa, jotka toivat joitakin uusia piirteitä färsaarelaiseen runouteen. Osat runoissa oli eroottista ja osassa yhteiskuntapoliittista sisältöä. Toinen runokokelma, vuonna 1976 ilmestynyt "Á alfarvegi" vei Paturssonin runoutta entistä enemmän modernistiseen suuntaan. Hänen kolmas runokokoelmansa, "Líkasum", ilmestyi vuonna 1986. Kokoelma palkittiin ensimmäisenä fäärinkielisenä teoksena Pohjoismaiden neuvoston kirjallisuuspalkinnolla.


title: Samuli Piipponen

text: Samuli Piipponen (s. 13. helmikuuta 1993 Helsinki) on suomalainen jääkiekkopuolustaja, joka pelaa SM-liigajoukkue Mikkelin Jukureissa.


title: Samuli Piipponen

text: Piipponen on Etelä-Vantaan Urheilijoiden kasvatti. Hän siirtyi juniorina sittemmin Helsingin IFK:hon, jossa Piipponen voitti C-nuorten SM-pronssia vuonna 2009. Kesken B-juniorikautensa 2009–2010, joulukuussa 2009 hän siirtyi Saimaan Pallon A-nuoriin. Maaliskuussa 2010 Piipponen teki sopimuksen SaiPan SM-liigajoukkueen kanssa.


title: Samuli Piipponen

text: Piipponen kärsi SaiPan A-juniorivuosinaan paljon loukkaantumisista. Hän pelasi kaudella 2010–2011 joukkueessa vain 18 runkosarjaottelua ja kaudella 2011–2012 14 runkosarjaottelua piste per peli -tahdilla. Piipponen oli jälkimmäisenä mainitulla kaudella Henri Niemen ohella SaiPan A-nuorten ainoa, jonka teholukema oli plussan puolella (molemmilla +2). Hän debytoi samalla kaudella myös miesten peleissä pelattuaan yhden Mestis-ottelun lainalla Mikkelin Jukureissa. Maaliskuussa 2012 SaiPa käytti Piipposen sopimuksessa olleen option ja teki kaksivuotisen jatkosopimuksen hänen kanssaan.


title: Samuli Piipponen

text: Kausi 2012–2013 jäi Piipposella lyhyeksi harjoituskaudella tulleen ylävartalovamman takia. Hän pelasi kuntouduttuaan kuusi ottelua SaiPan A-nuorissa, kunnes Piipponen siirtyi tammikuun 2013 lopulla loppukaudeksi lainalle Jukureihin. Hän teki joukkueessa loppukaudella kuudessa runkosarjaottelussa kaksi syöttöpistettä, kymmenessä playoff-ottelussa kaksi maalia sekä viidessä liigakarsintaottelussa tehot 1+1=2. Piipponen voitti kauden päätteeksi Mestiksen-mestaruuden, mutta liigakarsinnat vei kuitenkin Tampereen Ilves otteluvoitoin 4-1.


title: Samuli Piipponen

text: Kaudella 2013–2014 Piipponen debytoi SM-liigassa. Hän pelasi ensimmäisen SM-liigaottelunsa 1. lokakuuta 2013 vieraissa Turun Palloseuraa vastaan. Piipponen merkittiin ottelussa SaiPan ykköspuolustajapariin Ryan Glennin viereen. Liigauransa avausmaalin hän teki 26. lokakuuta 2013 vieraissa JYPiä vastaan. Kaikkiaan Piipponen pelasi kauden aikana seitsemän SM-liigaottelua tehopistein 1+2=3. Hän pelasi kauden aikana peräti viidessä eri joukkueessa; loukkaantumisistakin kärsinyt Piipponen pelasi SaiPan SM-liigajoukkueen lisäksi yhden runkosarjaottelun joukkueen A-nuorissa sekä lainalla KooKoossa, Savonlinnan Pallokerhossa ja Mikkelin Jukureissa. Jukureihin hän siirtyi loppukaudeksi runkosarjan lopulla ja voitti siellä kauden päätteeksi Mestis-hopeaa.


title: Samuli Piipponen

text: Piipponen teki Jukureiden kanssa vuoden mittaisen sopimuksen kaudeksi 2014–2015. Hän voitti kauden päätteeksi Mestiksen-mestaruuden. Kaudella 2015–2016 Piipponen jakoi sarjan puolustajien tehotilaston voiton joukkuetoverinsa Teemu Suhosen kanssa lukemalla +29. Hän voitti kauden päätteeksi taas Mestiksen-mestaruuden. Huhtikuussa 2016 Piipponen teki vuoden mittaisen jatkosopimuksen Jukureiden kanssa, kun joukkue nostettiin SM-liigaan kaudeksi 2016–2017. Hänen varsinainen tulokaskautensa liigassa toi 44 runkosarjaottelussa neljä syöttöpistettä. Piipponen pelasi kauden aikana myös yhteensä seitsemän Mestis-ottelua lainalla Iisalmen Peli-Karhuissa ja KeuPa HT:ssä. Joulukuussa hän teki Jukureiden kanssa taas vuoden mittaisen jatkosopimuksen. Maaliskuussa 2018 Piipponen teki joukkueen kanssa kaksivuotisen jatkosopimuksen.


title: Samuli Piipponen

text: Piipponen pelasi World U-17 Hockey Challengessa vuonna 2010. Yhteensä hän on pelannut kolme nuorten ja 14 poikien maaottelua.


title: Justin Chatwin

text: Justin Chatwin (s. 31. lokakuuta 1982 Nanaimo, Brittiläinen Kolumbia) on kanadalainen näyttelijä.


title: Justin Chatwin

text: Chatwin tunnetaan parhaiten rooleistaan elokuvassa "Maailmojen sota" sekä televisiosarjassa "Hävyttömät". Vuonna 2009 hän näytteli pääroolia Gokua elokuvassa "Dragonball Evolution".


title: Bellona (järjestö)

text: Bellona on vuonna 1986 toimintansa aloittanut riippumaton norjalainen ympäristöjärjestö. Sen perustajia olivat Frederic Hauge and Rune Haaland. Bellona on keskittynyt toimimaan EU:n, Norjan, Venäjän sekä Yhdysvaltojen alueilla.


title: Bellona (järjestö)

text: Järjestöllä on toimisto Oslon lisäksi Brysselissä, Pietarissa, Murmanskissa sekä Washingtonissa. Työntekijöitä Bellonan palveluksessa on noin 70, heidän joukossaan on useita eri alojen tiedemiehiä ja tutkijoita. Järjestö on ilmaston lämpenemisen lisäksi kiinnittänyt erityisesti huomiota Euroopassa tapahtuvaan oljyn- ja kaasuntuotantoon sekä Venäjän ydinturvallisuuteen ja Neuvostoliiton aikaisen ydinasemateriaalin käsittelyyn ja varastointiin.


title: Bellona (järjestö)

text: Bellonan organisaation tavoitteet ovat keskittyneet käsitykseen, jonka mukaan yleinen tieto ympäristöoikeuksista ja ympäristöstä tulee olla kaikkien saatavailla. Bellonan tehtävä on puolustaa näitä oikeuksia.


title: Bellona (järjestö)

text: Bellona – Pietari on osa Bellona-ympäristöjärjestöä. Se keskittyy radioaktiivisen jätteen varastoinnin tarkkailuun ja sen kehittämiseen Venäjällä.


title: Bellona (järjestö)

text: 1998 alussa ympäristöaktivistit Nikolai Shchur ja Alexander Nikitin kävivät oikeudenkäynnissä taistelua ympäristöoikeuksien puolesta. Kohteeksi joutuneet yritykset syyttivät heitä erilaisten tietojen levittämisestä. Tämä johti Bellona – Pietarin toimiston perustettamiseen huhtikuussa 1998. Kyseiset tapahtumat nostivat esille ympäristöoikeuksien tiedon tarpeen.


title: Bellona (järjestö)

text: Bellonan tavoitteet Venäjällä ovat:Bellonan kolme tärkeintä tehtävää ovat: oikeudellinen, tiedollinen ja asiantuntija-avustukset. Oikeudellinen tuki käsittää oikeudellisen avustuksen laajentamisen venäjän kansalaisten keskuudessa. Tiedollinen tehtävä on valistaa ja mahdollistaa tiedon saanti kaikille tasapuolisesti. Bellona julkaisee ympäristöfaktoja omissa julkaisuissaan ja omilla internet-sivuillaan. Asiantuntijoiden avulla Bellona haluaa luoda omaa tietoa, asiantuntijamielipiteitä seuraavista aiheista: atomienergian turvallisuus, ydinjätteen käsittely, eri tavat kehittää uusiutuvaa energiaa ja öljyn sekä kaasun kuljetuksen ongelmat.


title: Bellona (järjestö)

text: Joka vuosi Bellona toteuttaa yli viisi hanketta, jotka julkaistaan myöhemmin vuosiraportissa. Bellonan suurimmat saavutukset viimeisten kymmenen vuoden aikana ovat liittyneet ympäristöoikeuksien, ihmisoikeuksien ja ympäristön puolustamiseen. Bellonalla on oikeudellista ja asiantuntijatietoa, joiden avulla se voi auttaa valtion omistamia yrityksiä, kansalaisaktivisteja ja henkilöita, joiden oikeuksia valtio tai joku yritys on rikkonut.


title: M/S Nordic Orion

text: M/S Nordic Orion on tanskalaisomisteinen Panaman lipun alla purjehtiva irtolastialus. Se valmistui vuonna 2011 Oshima Shipbuildingin telakalla Japanissa.


title: M/S Nordic Orion

text: Lokakuussa 2013 Nordic Orionista tuli historian ensimmäinen luoteisväylän läpi purjehtinut kaupallinen rahtialus, kun se kuljetti 73 500 tonnin hiililastin Kanadan Vancouverista Poriin Tahkoluodon satamaan. Alus lähti matkalleen 6. syyskuuta ja saapui perille 10. lokakuuta.


title: Oulujoki (täsmennyssivu)

text: Oulujoki tarkoittaa seuraavia:


title: Utgård

text: Utgård, islanniksi "Útgarður", on skandinaavisessa mytologiassa jättiläisen asunto pohjoisessa maanääressä. Sen hallitsija oli Utgårda-Loke (isl. "Útgarða-Loki").


title: Arvo Survo

text: Arvo Survo (s. 22. elokuuta 1954 Hatsina) on luterilaisen Inkerin kirkon pappi, runoilija, kirjailija, muusikko ja kansanperinteen kerääjä. Sukutaustaltaan hän on inkerinsuomalainen.


title: Arvo Survo

text: Kupanitsan Kikkeristä kotoisin oleva Survo asui vuosina 1957−1960 perheensä kanssa Petroskoissa ennen muuttoa Hatsinaan. Vuosina 1972−1974 Survo palveli Neuvostoliiton asevoimissa. Survo opiskeli teologiaa Tallinnan teologisessa instituutissa vuosina 1981−1990. Hän valmistui diakoniksi vuonna 1983 ja papiksi vuonna 1987.


title: Arvo Survo

text: Vuonna 1990 Survo oli käynnistämässä Viron kirkon lähetystyötä. Hän on työskennellyt yli 20 vuotta Inkerin kirkon palveluksessa. Nykyisin hän toimii Suomen Luterilaisen Evankeliumiyhdistyksen lähettinä Inkerinmaalla.


title: Arvo Survo

text: Aleksis Kiven Seura myönsi Arvo Survolle Eskon puumerkki -palkinnon 1994.


title: Reino Uronen

text: Reino Uronen (26. toukokuuta 1935 Viipuri – 16. syyskuuta 2013 Helsinki) oli maa- ja metsätalousministeriön kansliapäällikkö vuodesta 1977. Hän oli keskustapuolueen jäsen.


title: Reino Uronen

text: Uronen valmistui 1967 maatalous- ja metsätieteiden kandidaatiksi ja aloitti samana vuonna ministeriön palveluksessa. Vuonna 1977 Urho Kekkonen nimitti hänet kansliapäälliköksi viimeisenä kansliapäällikkönimityksenään. Uronen jäi eläkkeelle 1999.


title: Reino Uronen

text: Uronen vaikutti joutsenmerkin käyttöönottoon tuotepakkauksissa. Hänellä oli runsaasti luottamustoimia, ja hän toimi myös maataloustuotteiden viennin edistämiseksi.


title: Calumetin paniikki

text: Calumetin paniikki ( tai "1913 Massacre") oli jouluaattona 1913 Yhdysvalloissa sijaitsevassa Calumetin kaivoskaupungissa tapahtunut joukkopaniikki, jossa sai surmansa 73 ihmistä. Uhreista suurin osa oli amerikansuomalaisia ja heistä lähes kaikki lapsia tai nuoria.


title: Calumetin paniikki

text: Onnettomuus sattui kaupungin amerikanitalialaisten kokoontumispaikassa. Italian Hall -nimisen kaksikerroksisen rakennuksen yläkertaan oli kokoontunut lakkoilevien kaivostyöläisten lapsia heille hyväntekeväisyytenä järjestettyyn joulujuhlaan. Paikalla oli yhteensä yli 700 henkeä. Kesken juhlien tuntemattomaksi jäänyt mies avasi yläkertaan vievän portaikon oven ja huusi rakennuksen olevan liekeissä. Mitään tulipaloa ei kuitenkaan todellisuudessa ollut. Paniikkiin joutuneet lapset ryntäsivät portaikkoon, joka oli rakennuksen ulkoseinällä olleiden palotikkaiden lisäksi ainoa tie ulos. Alakertaan ensimmäisenä ehtineet lapset eivät saaneet ovia auki, vaan joutuivat takaa tulevien puristukseen ja tallomiksi.


title: Calumetin paniikki

text: Joidenkin väitteiden mukaan ovet olisivat auenneet sisäänpäin, jolloin niiden avaaminen väkijoukon puristuksessa oli mahdotonta. Väite ei kuitenkaan pidä paikkaansa, vaan kaikkien todisteiden mukaan ne aukesivat ulospäin. Koska ovia ei kuitenkaan saatu auki, oli jonkun pitänyt lukita ne tai estää niiden avautuminen muulla tavoin. Kaikkien ahtaassa portaikossa menehtyneiden kuolinsyy oli tukehtuminen. Kuolonuhrien joukossa oli 50 amerikansuomalaista, 13 kroatialaista, 7 slovenialaista sekä 3 italialaista.


title: Calumetin paniikki

text: Portaikon alapäässä huutaneen miehen henkilöllisyyttä ei milloinkaan saatu selville. Yleisen arvion mukaan hän oli kaivosyhtiön palkkaama tai kuului sen rahoittamaan Citizens' Alliance -järjestöön, joka oli 1900-luvun alkupuolella Yhdysvalloissa toiminut ammattiyhdistysliikettä vastustanut ryhmittymä. Onnettomuuden johdosta järjestetyssä oikeudenkäynnissä useat todistajat kertoivat nähneensä huutajalla Citizens' Alliancen rintamerkin. Ketään ei kuitenkaan tuomittu.


title: Calumetin paniikki

text: Vuonna 1908 valmistunut Calumetin Italian Hall purettiin 1984. Rakennuksen oviaukko jätettiin pystyyn ja se on nykyään osa onnettomuuden uhrien muistomerkkiä. Amerikkalainen folklaulaja Woody Guthrie teki vuonna 1941 tapauksesta kappaleen "1913 Massacre". Louis Galdierin ohjaama samanniminen dokumenttielokuva valmistui 2012.


title: Calumetin paniikki

text: Calumetin onnettomuuden amerikansuomalaisten uhrien nimet ja iät:


title: Neverwinter

text: Neverwinter on Cryptic Studiosin kehittämä ja Perfect Worldin julkaisema Dungeons & Dragons MMORPG-tietokonepeli. Cryptic Studios ilmoitti vuoden 2010 loppupuolella Neverwinterin olevan oma pelinsä, eikä osa Neverwinter Nights -pelisarjaa. Pelin suljettu beta käytiin helmi-huhtikuun aikana, jonka jälkeen avoin betatestaus kesti pelin julkaisuun asti. Pelistä julkaistiin Xbox One -versio 31. maaliskuuta 2015.


title: Enrico Accatino

text: Enrico Accatino (20. elokuuta 1920 Genova, Italia - 16. heinäkuuta 2007 Rooma, Italia) oli italialainen taidemaalari, kuvanveistäjä, suunnittelija ja uuden italialaisen kulttuurin puolestapuhuja. Accatino sai kultamitalin ("Benemerito della Scuola, della Cultura e dell'Arte") Italian tasavallan presidentiltä.


title: Enrico Accatino

text: Accatino syntyi Genovan kaupungissa Italiassa vuonna 1920 maanviljelijäperheeseen. Hän opiskeli 1938–1940 piirtämistä Torinossa Felice Casoratin kanssa. Accatino kutsuttiin sotaan, jossa hän palveli tykistössä Manduriassa, Etelä-Italiassa. Sodan päätyttyä Accatino valmistui Rooman taideakatemiasta. Hän muutti Pariisiin, jossa hän tapasi monia taiteilijoita, muun muassa Henri Matissen, Gino Severinin, Alberto Giacomettin ja Alfred Manessierin. Hän kehitti figuratiivisen tyylin sosiaalisten teemojen inspiroimana, mikä kuvasti hänen ystävänsä Renato Guttuson vaikutusta.


title: Enrico Accatino

text: Accatinon anikoniset maalaukset ja kollaasit syntyivät 1950-luvun toisella puoliskolla, jolloin hän alkoi tutkia ympyröitä, ellipsejä ja kiekkoja sekä epämuodollista tyyliä. Vuodesta 1966 lähtien Accatino oli erittäin omistautunut tekstiilitaiteen uudelleensyntymiseen kielenkäytön tapana. Accatinon teoksia on useiden museoiden pysyvissä kokoelmissa ympäri maailmaa, ja pitkän taiteellisen uransa aikana hän saavutti suurta kansallista ja kansainvälistä tunnusta. Hän loi runsaan määrän graafisia teoksia abstrakteilla kuvioilla.


title: Enrico Accatino

text: Vuodesta 1960 vuoteen 1964 hän oli vastuussa uuden taideopetusmetodin suunnittelusta satojen televisiolähetysten avustuksella. Hän julkaisi myös useita tekstejä visuaalisesta taiteesta ja taidehistoriasta. Hän kuoli Roomassa vuonna 2007.


title: Siina

text: Siina on suomalainen naisen etunimi. Nimi on todennäköisesti syntynyt lyhentymänä kansainvälisistä -"sina" -loppuisista naisennimistä, jotka Suomessa esiintyvät myös -"siina" -loppuisina. Sellaisia ovat esimerkiksi Aleksina, Eufrosina, Fransina ja Rosina. Toisaalta Sina on käsitetty myös Sinaida-nimen lyhentymäksi, ja sen vuoksi se on ortodoksisessa kalenterissa sijoitettu Pyhän Sinaidan, ensimmäisellä vuosisadalla eläneen legendaarisen marttyyrin muistopäivälle 11. lokakuuta.


title: Siina

text: Väestörekisterikeskuksen tietojen mukaan nimi Siina on Suomessa vuoden 2009 loppuun mennessä annettu 533 naispuoliselle henkilölle.


title: I Wanna Have Some Fun

text: I Wanna Have Some Fun on Samantha Foxin kolmas studioalbumi vuodelta 1988. Albumin ensimmäiset neljä kappaletta ovat tyyliltään house musiikkia, kun taas sen loput kappaleet edustavat perinteistä synthpop tyyliä.


title: Dikloorioksidi

text: Dikloorioksidi (ClO) on yksi kloorin oksideista. Yhdistettä käytetään muun muassa klooriyhdisteiden valmistuksessa


title: Dikloorioksidi

text: Dikloorioksidi on huoneenlämpötilassa kellanruskea kaasu. Yhdiste on suhteellisen pysymätön ja hajoaa räjähtäen esimerkiksi kipinän vaikutuksesta tai kuumennettaessa klooriksi ja hapeksi. Dikloorioksidi liukenee hyvin veteen muodostaen hypokloorihapoketta. Se on siis hypokloorihapokkeen anhydridi. Emäksisissä liuoksissa muodostuu hypokloriitteja. Metallien ja eräiden epämetallien kloridien kanssa dikloorioksidi muodostaa oksiklorideja. Yhdiste reagoi orgaanisten yhdisteiden kanssa muodostaen kloorattuja johdannaisia. Alkaanit ja alkeenit reagoivat muodostaen kloorialkaaneja. Aromaattisten yhdisteiden kanssa reagoidessaan dikloorioksidi voi kloorata joko aromaattisen renkaan tai aromaattisen renkaan sivuketjun esimerkiksi metyyliryhmän.


title: Dikloorioksidi

text: Teollisuudessa dikloorioksidia valmistetaan pääasiassa kloorin ja natriumkarbonaatin vesiliuoksen välisellä reaktiolla. Reaktiossa syntyy myös hiilidioksidia, vettä ja hypokloorihapoketta, joista dikloorioksidi voidaan erottaa. Laboratorioissa dikloorioksidia valmistetaan tyypillisesti kloorin ja elohopea(II)oksidin välisellä reaktiolla käyttäen liuottimena tetrakloorimetaania.


title: Dikloorioksidi

text: Dikloorioksidia voidaan käyttää klooriyhdisteiden, kuten kalsiumhypokloriitin, liuottimina käytettävien kloorattujen hiilivetyjen ja kloori-isosyanaattien valmistukseen. Sitä voidaan käyttää myös sellun ja tekstiilien valkaisuun ja puolijohteiden valmistuksessa etsanttina.


title: Arttu Leskinen

text: Arttu Leskinen on suomalainen rumpali ja muusikko. Hän on soittanut Sir Elwoodin Hiljaiset Värit -yhtyeessä vuodesta 1989 alkaen ja oli mukana myös jo sen varhaisessa edeltäjässä, Suomen nuoriso-opistossa Mikkelissä vuonna 1983 perustetussa Pectopah-yhtyessä, johon Leskisen lisäksi kuuluivat Sir Elwoodin hiljaiset värit -yhtyeen myöhempi laulaja-lauluntekijä Juha Lehti ja saman yhtyeen miksaajana sittemmin toiminut Mikko Joenpolvi. Hän on tehnyt yhteistyötä myös yhtyeiden The 69 Eyes ja Boogie Healers kanssa.


title: Brasiliantavi

text: Brasiliantavi ("Amazonetta brasiliensis") eli aiemmalta nimeltään amazoniantavi on eteläamerikkalainen sorsalintu. Se luokitellaan joskus sukuun "Anas".


title: Brasiliantavi

text: Brasiliantavia tavataan Argentiinassa, Boliviassa, Brasiliassa, Guyanassa, Kolumbiassa, Paraguayssa, Perussa, Ranskan Guayanassa, Surinamessa, Uruguayssa ja Venezuelassa. Sen populaatio on suuri ja kannankehitys vakaa, ja laji on luokiteltu elinvoimaiseksi.


title: Helttasorsa

text: Helttasorsa ("Biziura lobata") on sorsalintu.


title: Helttasorsa

text: Helttasorsaa tavataan kotoperäisenä Australiassa. Sen kantaa on arvioitu suhteellisen pienestä suureksi. Sen kannankehitys on laskeva, mutta lajin ei uskota olevan vaarassa, ja helttasorsa on luokiteltu elinvoimaiseksi.


title: Helttasorsa

text: Helttasorsa elää syvissä makean veden laguuneissa, joissa on tiheää kaislikkoa. Lajia tavataan yleensä yksittäin tai pareittain, mutta talvisin helttasorsa voi muodostaa keskisuuria tai suuria parvia.


title: Helttasorsa

text: Helttasorsa syö pääasiassa eläinperäistä ravintoa, kuten vesihyönteisiä, äyriäisiä, etanoita, kaloja, sammakoita ja vesilintujen poikasia. Se voi kuitenkin syödä myös vesikasvien siemeniä.


title: Roberto Nani

text: Roberto Nani (s. 14. joulukuuta 1988) on italialainen alppihiihtäjä.


title: Roberto Nani

text: Alppihiihdon maailmancupissa Nani kilpaili ensimmäisen kerran Kranjska Goran pujottelussa maaliskuussa 2011. Ensimmäiset maailmancupin pisteensä hän saavutti Adelbodenin pujottelussa tammikuussa 2012 sijoittuen 21:nneksi. Kymmenen parhaan joukkoon hän sijoittui maailmancupissa ensimmäisen kerran oltuaan kymmenes Val d'Isèren suurpujottelussa joulukuussa 2012. Parhaimmillaan hän on sijoittunut neljänneksi Söldenin suurpujottelussa lokakuussa 2015. Schladmingin MM-kilpailuissa 2013 hän sijoittui suurpujottelussa 23:nneksi ja Vailin / Beaver Creekin MM-kilpailuissa 2015 samassa lajissa kuudenneksi.


title: Dustin Cook

text: Dustin Cook (s. 11. helmikuuta 1989) on kanadalainen alppihiihtäjä.


title: Dustin Cook

text: Cook saavutti Vailin/Beaver Creekin MM-kilpailuissa 2015 hopeaa supersuurpujottelussa ja oli suurpujottelussa 12:s. Pyeongchangin olympialaisissa 2018 hän sijoittui supersuurpujottelussa yhdeksänneksi.


title: Dustin Cook

text: Alppihiihdon maailmancupissa Cook kilpaili ensimmäisen kerran Lake Louisen syöksylaskussa marraskuussa 2010. Ensimmäiset maailmancupin pisteensä hän saavutti Wengenin superalppiyhdistetyssä tammikuussa 2011 sijoittuen 28:nneksi. Ensimmäisen palkintosijansa hän sai oltuaan kolmas Kvitfjellin supersuurpujottelussa maaliskuussa 2015. Tätä ennen hän oli parhaimmillaan sijoittunut maailmancupissa sijalle 12 sekä Beaver Creekin että Val Gardenan supersuurpujotteluissa joulukuussa 2014. Cook voitti ensimmäisen maailmancupin kilpailunsa supersuurpujottelussa Méribelissä maaliskuussa 2015. Supersuurpujottelucupissa hän oli viides kaudella 2014–2015.


title: Christoph Nösig

text: Christoph Nösig (s. 19. kesäkuuta 1985) on itävaltalainen alppihiihtäjä. Hän voitti joukkuekilpailun maailmanmestaruuden Vailin / Beaver Creekin MM-kilpailuissa 2015.


title: Christoph Nösig

text: Alppihiihdon maailmancupissa Nösig kilpaili ensimmäisen kerran Beaver Creekin suurpujottelussa joulukuussa 2008. Ensimmäiset maailmancupin pisteensä hän saavutti Sestrieren suurpujottelussa helmikuussa 2009 sijoittuen 24:nneksi. Parhaimmillaan hän on sijoittunut maailmancupissa kuudenneksi Lenzerheiden suurpujottelussa maaliskuussa 2013.


title: David Ryding

text: David ”Dave” Ryding (s. 5. joulukuuta 1986) on brittiläinen alppihiihtäjä.


title: David Ryding

text: Alppihiihdon maailmancupissa Ryding kilpaili ensimmäisen kerran Alta Badian pujottelussa joulukuussa 2009. Ensimmäiset maailmancupin pisteensä hän saavutti Levin pujottelussa marraskuussa 2012 sijoittuen 26:nneksi. Kymmenen parhaan joukkoon hän sijoittui ensimmäisen kerran samassa paikassa marraskuussa 2016 oltuaan kuudes. Ensimmäisen palkintosijansa hän saavutti oltuaan toinen Kitzbühelin pujottelussa tammikuussa 2017. Ennen häntä brittiläisistä miesalppihiihtäjistä vain Konrad Bartelski oli sijoittunut maailmancupissa kolmen parhaan joukkoon oltuaan toinen syöksylaskussa Italissa 1981. Ryding sijoittui toiseksi myös Oslon kaupunkitapahtumassa uudenvuodenpäivänä 2019.


title: David Ryding

text: Ryding on kilpaillut viisissä MM-kilpailuissa. Val d’Isèressä 2009 hän oli suurpujottelussa 41:s ja Garmisch-Partenkirchenissä 2011 39:s. Pujottelussa hän ei saanut tulosta 2009, 2011, Schladmingissa 2013 eikä Vailissa 2015. Sankt Moritzin MM-kilpailuissa 2017 hän sijoittui pujottelussa 11:nneksi. Vancouverin olympialaisissa 2010 Ryding oli pujottelussa 27:s ja suurpujottelussa 47:s. Sotšin olympialaisissa 2014 Ryding oli pujottelussa 17:s ja Pyeongchangissa 2018 yhdeksäs.


title: Täysin yksin

text: Täysin yksin on ranskalaisen jalkapallovalmentaja Raymond Domenechin vuonna 2012 julkaistu kirja, joka kertoo Domenechin pitkästä ja vaiherikkaasta ajasta Ranskan jalkapallomaajoukkuen päävalmentajana.


title: Täysin yksin

text: Domenech aloitti Ranskan jalkapallomaajoukkueen päävalmentajana vuonna 2004, ja johti joukkuetta vaihtelevalla menestyksellä aina vuoteen 2010 asti. Domenechin päävalmentaja-aikaa leimasivat suuri mediakritiikki, riidat maajoukkuepelaajien kanssa, keskustelua herättäneet pelaajavalinnat ja pelaajien kapinointi Domenechia vastaan. Domenechin päävalmentaja-aika päättyi katastrofaalisesti päättyneisiin Etelä-Afrikan MM-kilpailuihin 2010, joissa Ranska putosi alkulohkossa.


title: Täysin yksin

text: Kirjassaan Domenech kertoo ajastaan Ranskan päävalmentajana. Hän kertoo tuntemuksiaan mediaryöpytyksen keskellä ja kertoo mielipiteitä pelaajista, joita valmensi useita vuosia. Kirja keskittyy pääosin vuoden 2010 MM-kilpailuihin ja niiden karsintoihin, mutta kertoo myös muusta Domenechin ajasta maajoukkueen johdossa. Kirjassa kritiikkiä saavat mm. maajoukkuepelaajat Nicolas Anelka, Patrice Evra, William Gallas, Florent Malouda, Franck Ribery sekä Thierry Henry.


title: Täysin yksin

text: Kun kirja julkaistiin vuoden 2012 lopussa, se aiheutti suurin mediamylläkän, sillä se sisältää useita uusia paljastuksia maajoukkueen kulissien takaa, MM-kisajoukkueen kapinasta Domenechia vastaan vuoden 2010 kisoissa, tähtipelaajien käyttäytymisestä, sekä riidasta Nicolas Anelkan kanssa. Myös Domenechin avoin kritiikki pelaajia kohtaan kirjassa loi teokselle paljon mediahuomiota. Kirjassa Domenech mm. kutsuu Riberyä ja Henryä erittäin itsekkäiksi ja Anelkaa idiootiksi.


title: In situ

text: In situ tai In-situ on latinankielinen ilmaus, joka tarkoittaa 'paikassa, asemassa'.


title: In situ

text: Lääketieteellisessä kielenkäytössä "in situ" tarkoittaa 'lähtökohtaansa rajoittunut kasvainkudos' tai 'elintä irroittamatta tehty'.


title: In situ

text: Paikkasidonnaisesta taiteesta käytetään joskus termejä "in situ" () tai "in situ -periaate".


title: Vesa-Pekka Laine

text: Vesa-Pekka Laine (s. 9. kesäkuuta 1994) on suomalainen koripalloilija. Mesuca Basketin kasvatti Laine edusti Salon Vilpasta kolme kautta Korisliigassa ennen siirtymistä I-divisioona A:ssa pelanneeseen Korihaihin. 179-senttinen Laine on pelipaikaltaan takamies.


title: Vesa-Pekka Laine

text: Salolaisen Mesuca Basketin kasvatti Laine pelasi kaudella 2009–2010 B-poikien SM-sarjaa Turun NMKY:ssä yli 21 pisteen keskiarvolla. TuNMKY voitti kyseisellä kaudella ikäluokkansa SM-pronssia, ja Laine sijoittui henkilökohtaisissa tilastoissa pisteiden lisäksi riistoissa sarjan kärkisijoille. Seuraavat kaksi kautta hän pelasi Salon Vilppaassa A-poikien SM-sarjaa. Ensimmäisellä kaudellaan tässä ikäluokassa Laine onnistui runkosarjassa kolmen pisteen heitoissaan erinomaisesti ollen koko runkosarjan tarkin yli 45 prosentin keskiarvollaan. Vilpas ja Laine saavuttivat kauden päätteksi ikäluokan SM-pronssia.


title: Vesa-Pekka Laine

text: Kaudella 2012–2013 Laine alkoi pelata Vilppaan ikäluokkansa I-divisoonan A-juniorijoukkueen lisäksi myös seuran miesten edustusjoukkueessa. Hän teki ensiesiintymisensä Korisliigassa 3. lokakuuta 2012 Lappeenrannan NMKY:tä vastaan heittäen kuusi pistettä. Laine pelasi runkosarjassa 20 ottelussa keskimäärin noin viisi ja puoli minuuttia ottelua kohden ja teki keskimäärin 2,7 pistettä per ottelu. Vilpas selviytyi runkosarjan kahdeksantena joukkueena pudotuspeleihin, missä se kuitenkin putosi jo puolivälierissä. Laine ei pudotuspeleissä esiintynyt. Kaudella 2013–2014 Laineen peliaika kasvoi noin 12 minuuttiin ottelua kohden. Hän pelasi kaikissa Vilppaan runkosarjaotteluissa parantaen pistekeskiarvoaan 5,2:een ja kirjauttaen 1,1 levypalloa ja 0,9 syöttöä per ottelu. Kolmen pisteen heitoissaan Laine onnistui 42,9-prosenttisesti. Korisliigan piste-ennätyksekseen Laine teki 16 pistettä 19. maaliskuuta 2014 Tapiolan Honkaa vastaan. Vilppaan kausi päättyi runkosarjaan, jossa se sijoittui yhdeksänneksi. Lisäksi Laine pelasi kahdeksan ottelua I-divisioona B:n PeU Basketissa 17,5 pisteen keskiarvolla. Kaudella 2014–2015 Laine pelasi jälleen kaikissa Vilppaan runkosarjaotteluissa, ja hänen peliaikansa pysyi suunnilleen samana. Hän sivusi sarjan piste-ennätystään 28. marraskuuta 2014 KTP-Basketia vastaan. Laineen tilastolukemat heikkenivät jonkin verran edelliskaudesta, ja hän heitti keskimäärin 3,9 pistettä ottelua kohden. Vilpas voitti kauden aikana vain 11 ottelua ja sijoittui runkosarjassa kymmenenneksi karsiutuen pudotuspeleistä.


title: Vesa-Pekka Laine

text: Kesäkuussa 2015 Laine siirtyi I-divisioona A:ssa pelanneeseen Korihaihin, jossa hän pelaa takakentällä Mikko Jalosen kanssa.


title: Vesa-Pekka Laine

text: Kesäkuussa 2016 Laine teki Korihaiden kanssa jatkosopimuksen.


title: Ilmari Kallio

text: Ilmari Kallio (s. 28. elokuuta 1992) on suomalainen koripalloilija. 194-senttinen Kallio on pelipaikaltaan heittävä takamies tai pieni laitahyökkääjä.


title: Ilmari Kallio

text: Vuosina 2009−2016 Kallio edusti Korisliigassa pelannutta kasvattajaseuraansa Salon Vilpasta. Kaudella 2015–2016 hän pelasi suurimman osan otteluistaan Vilppaan avausviisikossa.


title: Ilmari Kallio

text: Heinäkuussa 2016 Kallio siirtyi M1DA:ssa pelanneeseen Oulun NMKY:hyn saatuaan kauppatieteiden opiskelupaikan Oulun yliopistosta. Hän pelasi kaudella 2016–2017 neljänneksi sijoittuneessa ONMKY:ssä 12,3 pisteen ottelukohtaisella keskiarvolla. Kesällä 2017 Kallio siirtyi takaisin Korisliigaan, KTP-Basketiin.


title: Mélina Robert-Michon

text: Mélina Robert-Michon (s. 18. heinäkuuta 1979 Voiron, Isère) on ranskalainen kiekonheittäjä.


title: Mélina Robert-Michon

text: Robert-Michon saavutti hopeaa alle 20-vuotiaiden MM-kilpailuissa 1998. Hän voitti kultaa alle 23-vuotiaiden EM-kisoissa 2001. Samana vuonna hän oli Universiadeissa kolmas. Münchenin EM-kilpailuissa 2002 hän sijoittui 12:nneksi.


title: Mélina Robert-Michon

text: Pariisin MM-kisoissa 2003 ja Osakan MM-kisoissa 2007 Robert-Michon oli 11:s. Pekingin olympialaisissa 2008 hän oli kahdeksas. Robert-Michon voitti kultaa Välimeren kilpailuissa 2009. Berliinin MM-kilpailussa 2009 hän oli kahdeksas.


title: Mélina Robert-Michon

text: Helsingin EM-kilpailuissa 2012 Robert-Michon oli kuudes ja Lontoon olympialaisissa 2012 viides. Moskovan MM-kilpailuissa 2013 hän saavutti hopeaa ennätystuloksellaan 66,28 ja Zürichin EM-kilpailuissa 2014 tuloksella 65,33. Pekingin MM-kilpailussa 2015 hän oli kymmenes. Amsterdamin EM-kilpailuissa 2016 Robert-Michon oli viides. Rion olympialaisissa hän saavutti hopeaa ennätystuloksellaan 66,73. Lontoon MM-kilpailuissa 2017 hän sai pronssia tuloksella 66,21.


title: Mélina Robert-Michon

text: Robert-Michonin kiekonheiton ennätys ulkoradoilla on 66,73 m, jonka hän heitti Rio de Janeirossa elokuussa 2016. Se on myös Ranskan ennätys.


title: Kynsihanhi

text: Kynsihanhi ("Plectropterus gambensis") on afrikkalainen sorsalintu.


title: Kynsihanhi

text: Kynsihanhea tavataan suuressa osassa Saharan eteläpuolista Afrikkaa. Sen populaatio on suuri ja kannankehitys nouseva. Laji on luokiteltu elinvoimaiseksi.


title: Kynsihanhi

text: Kynsihanhi on osittain muuttolintu, ja se voi tehdä useiden satojen kilometrien vaelluksia. Se pesii kostean kauden lähellä tai sen aikana pareittain, mutta voi pesimäkauden aikana ruokailla pienissä ryhmissä. Pesinnän jälkeen kynsihanhet kerääntyvät parviin sulkasadon ajaksi. Sulkasato kestää noin 50 vuorokautta, ja koiraat saapuvat sulkimaan ennen naaraita. Lajia tavataan yleensä pienissä, alle 50 yksilön parvissa, mutta joskus se voi muodostaa suurempiakin parvia. Kynsihanhi käyttää ravinnokseen lähes pelkästään kasviravintoa, mutta voi joskus syödä hyönteisiä ja pieniä kaloja.


title: She’s a Bomb

text: She’s a Bomb on Lauri Ylösen kappale hänen vuonna 2014 julkaistavalta Amanda-studioalbumiltaan. Sen julkaisi Dynasty Records digitaalisesti ladattavana singlenä 15. maaliskuuta 2013. Kappaleelle on tehty myös Owe Lingvallin ohjaama musiikkivideo, joka julkaistiin neljä päivää ennen singlen julkaisupäivää. Videolla Lauri esimerkiksi pukeutuu naisstrippariksi, mikä on saanut suurta huomiota medioissa. Kappale ei ole päässyt lainkaan listoille.


title: She’s a Bomb

text: Digitaalinen lataus


title: Falck (yritys)

text: Falck on tanskalainen pelastustoimialan yritys. Se tarjoaa sairaankuljetuksen lisäksi tiepalvelua, terveyspalveluja sekä turva- ja pelastusalan koulutusta.


title: Falck (yritys)

text:
Falck hoitaa Suomessa ympärivuorokautisia puhelinpalveluita ja autoilijan tiepalveluita.
Lisäksi yritys tuottaa ensihoito- sekä hoitolaitossairaankuljetuspalveluita julkiselle sektorille. Yritys myy myös turvatuotteita kotitalouksille.


title: Falck (yritys)

text:
Suomeen nykymuotoinen Falck tuli 2005 yrityskaupan myötä, jossa Falck osti Suomen tunnetuimpiin kuuluvan hinaus- ja tiepalvelualan toimijan, Rosqvist-yhtiöt . Falckin toiminta Suomessa muodostuu lukuisten ympärivuorokautisten puhelinpalveluiden tuottamisesta mm. vakuutusyhtiöille ja automaahantuojille, sekä toiminnasta Suomen johtavana hinaus- ja tiepalvelualan yrityksenä. Lisäksi Falck tuottaa Etelä-Kymenlaaksossa ensihoito- että hoitolaitossairaankuljetuspalveluita. Heinäkuussa 2015 Falck-konserni osti 51 % 9Lives Group Oy:n osakkeista .
Suomessa Falckilla työskentelee noin 130 henkilöä. Lisäksi hinaus- ja tiepalvelualan verkostossa on n. 45 yrittäjää työntekijöineen .


title: Falck (yritys)

text: Sophus Falck perusti ”Kööpenhaminan ja Frederiksbergin pelastusjoukot” – kuten yrityksen virallinen nimi suomeksi kääntyy – tasan 22 vuotta yhden Tanskan historian tuhoisimman tulipalon jälkeen. Sophus Falck oli ollut vuonna 1884 mukana auttamassa Christiansborgin linnan suurpalon sammutustöissä ja nähnyt paikalla vallinneen täydellisen kaaoksen, kun ihmiset yrittivät pelastaa maalauksia ja muita arvoesineitä. Tuolloin vasta 19-vuotias Falck sai siitä idean perustaa järjestäytynyt ja koulutettu ryhmä, joka olisi erityisesti varustautunut auttamaan hätätilanteissa. Lokakuun 3. päivänä 1906 Sophus Falckin perustama 3-kerroksinen pelastusasema avasi ovensa Kööpenhaminan keskustassa.


title: Falck (yritys)

text: Alusta alkaen Sophus Falck näki kaksi mahdollista tapaa, joilla Pelastusjoukot voisivat ansaita rahaa. Ensinnäkin ne voivat auttaa palopaikalla ja saada maksun jälkikäteen vakuutusyhtiöltä. Toinen tapa oli tarjota apua tulipalojen sekä myrsky- ja vesivahinkojen varalta suurille yksityisasiakkaille, kuten tehtaille, linnoille, kartanoille ja julkisille laitoksille. Tätä avustustoimintaa tarjottiin vuosimaksullisena palveluna. Tilausasiakasjärjestelmästä tulikin yksi yrityksen tärkeimmistä toimintamalleista.


title: Falck (yritys)

text: Sophus Falck teki tarjouksen Kööpenhaminan liikennelaitokselle avustustoiminnasta raitiovaunu- ja junaonnettomuuksissa. Vuosina 1907 ja 1908 Pelastusjoukot avustivat raitiovaunu- ja junaliikennettä yli 250 kertaa. Seuraavaksi Sophus Falck aloitti ambulanssitoiminnan. Pelastusjoukot hankkivat vuonna 1907 Pohjoismaiden ensimmäisen moottorikäyttöisen ambulanssin, ja vuonna 1908 Falck solmi ensimmäisen ambulanssisopimuksen Kööpenhaminan pohjoispuolella sijaitsevan Gentoften kunnan kanssa. Sophus Falckin hankkima ajolupa moottoriajoneuvon kuljettamiseen oli vasta 46. myönnetty ajolupa Tanskassa.


title: Falck (yritys)

text: Vaikka Pelastusjoukot osoittivat ammattitaitonsa kerta toisensa jälkeen, liiketoiminta kehittyi hitaasti ensimmäisten 15 vuoden aikana. Tilanne muuttui vuonna 1919 Tanskan historian pahimman junaonnettomuuden myötä, kun kaksi junaa törmäsi kovassa vauhdissa Kööpenhaminan ulkopuolella. Pelastusjoukot saapuivat paikalle nopeasti pelastamaan ihmisiä, jotka olivat loukussa junanraunioissa. Onnettomuudessa kuoli 40 ihmistä, mutta viranomaiset alkoivat sen jälkeen tukea Pelastusjoukkoja taloudellisesti, jotta ne saisivat lisää ja parempia pelastusvälineitä.


title: Falck (yritys)

text: Sophus Falckin kolme poikaa, Rudolph, William ja Harry, olivat olleet tiiviisti mukana isänsä yrityksen toiminnassa jo lapsuudesta lähtien. Isän kuoltua vuonna 1926 pojat ottivat yrityksen johdon käsiinsä. Vanhimmat pojat Rudolph ja William jakoivat kaksi korkeinta virkaa keskenään, kunnes Rudolph kuoli vuonna 1933 ja Williamista tuli toimitusjohtaja. Tässä tehtävässä hän jatkoi kuolemaansa vuonna 1966 saakka.


title: Falck (yritys)

text: Kun Sophus Falck oli keskittynyt suurasiakkaisiin, poika Rudolph näki mahdollisuuksia perheille, maanviljelijöille ja pienyrityksille tarjottavissa avustuspalveluissa sovittua vuosimaksua vastaan. 1930-luvulta 1950-luvulle Falck perusti Tanskaan satakunta palo- ja pelastusasemaa, jotka rahoitettiin sekä julkisten että yksityisten tilausasiakkaiden ja käyttömaksuilla.


title: Falck (yritys)

text: Falck jatkoi kasvuaan, mutta ajautui vuoden 1973 öljykriisin myötä taloudellisiin vaikeuksiin. Sophus Falckin tavoitteena ei ollut rikastua, mutta nyt yrityksen hyväntahtoinen toimintatapa oli hiljalleen ajamassa sitä tuhoon. Vuonna 1975 liikevaihto oli kohtalaisella tasolla, mutta tulos oli kaukana tavoitteista.